Global Voices Aymarata · Medios ciudadanos ukan qillqatanaka Ta Enlace\nIsturyanaka Ta Enlace 10 willka kuti phaxsi 2015\nEcuador Papa Franciscox Ecuador markar purisinx wila masinakatakix mä mensaje puriyi Ecuador markax Sudamérica uksanx nayrïr markakaspas ukhamaw Papa Francisco puriwipatx uñt'ayasiwayi, uksanx walja misas ukaw utjawayaraki.\nHomilía ukanx Pontíficex evangelización ukaruw chiqancht'awayi. Franciscox khitinakatï Evangeliotuqix qhisphiyañ munapchi ukanakax llakinakats ukhamarak jan mayak sarnaqañats qhisphiyatapxiw ssasinw arst'i”. Maysatx evangelización ukax mä mayacht'äwitakiw sasinw El Comercio ukax yatiyi.\n“Janipun Tatitur taqi luräwinakapats ukhamarak lurkan ukats yuspajarañ armasimti” #BienvenidoPapaFranciscopic.twitter.com/3HxRQf3FDZ\nQillqiri Gina Yauri · Jaqukipiri Victoria Tinta Quispe 3 simanaw makiptxitwitter facebook reddit googleplus\nAsia Oriental Aka mapax kawkhantï periodistas camboyanonakax jiwayat uñjasipkan uka uñacht'ayi Centro Camboyano de Derechos Humanos (CCHR) ukax mä portal uchi, ukanx periodistas camboyanos ukanakan derechos humanos ukar jan yäqawinakapaw utji. Constitución camboyana ukax “libertad de expresión” ukaruw arxati, ukampirus periodistas jupanakast jan yäqatasipkakiwa, ukhamarakiw jiwayats jikxatasipxi.\nQillqiri Mong Palatino · Jaqukipiri Victoria Tinta Quispe 8 mara t'aqa phaxsi 2015twitter facebook reddit googleplus\nLatin America Perú markanx nayrïr registro civil ukaw pä arut uñt'ayasiwayi (castellano-awajún) Delegación de la comunidad awajún en visita al Congreso Peruano. Imagen de Flickr con licencia (CC BY 2.0).\n21 uru llamayu phaxsitx día Nacional de la Diversidad Cultural ukat Lingüística ukaw amtasi, ukatakix Registro Nacional de Identificación ukat Estado Civil del Perú ukax registro civil bilingüe awajún-castellano ukwa uñt'ayi:\nAka jichha uñstir qillqatanakax nayra qillqatanakakis ukakipkaw apnaqataskani, certificadas ukanakax agencia jan ukax Plataforma Virtual Multiservicios (PVM) del Reniec ukanakatx jasakiw apsusispa.\nAwajún ukax mä markawa ukasti khaysa Amazonía peruana uksan jikxatasiraki, 70,000 awajun aru arst'asiriw utji, jupanakax khaysa departamentos de Amazonas, Cajamarca, Loreto ukat San Martín uksanakanaw jikxatasipxi.\nAka machaq registro ukatx Twitter uksan amuyunakax uñt'ayasirakiwa:\n#RENIEC nayrïr registro civil ukaw pä arun (castellano – awajún) digital de América ukham uñt'ayasiwayihttp://t.co/QJlvlgxxBj pic.twitter.com/fCQjvZYpQJ\nAwajún arun yatichäwix utjitu. Armasxatätwa. https://t.co/NlFQBYxXo0\nMachaq Registro Civil pä aruta, Awajún uka arun qillqatax wali askiniwa, janiw amparamp qillqatakis apnaqaskaniti, jan ukasti… http://t.co/5JXCOvHV2N\nQillqiri Gabriela Garcia Calderon Orbe · Jaqukipiri Victoria Tinta Quispe 22 llamayu phaxsi 2015twitter facebook reddit googleplus\nLatin America “Hackear la educación” ukax kun sañs muni? Pedro Muller yatiqañ utat tukuyapat amuyt`i, mä yatiqañ utax janiw aka markatak amtatakiti. Ukhamat pä amuyt`aw “yatiqaña” ukat “yatichasiwi” qhananchi:\nYatiqañax janiw p`iqir apantañakiti jan ukax jaqha lurawinakam ch`amanchañawa; jist`asa amuyt`asa lurasa ukham p`iqir irnaqayaña ukat sum yatiqañanak yatiskna.\nJiwasax jaqi taypin sum yatiqtan mä amtat aphtap lurtan amta lurtan amuyt`aw lurtan ukham kunayman yatiqanak sump yatiqtan.\nTukuyañataki, pedrox mä video uñtawir invisttu, ukan Logan LaPlante mä aruskipt'amp “hackear la educación” jan ukax “hackschooling” amyt`ayawayistu, ukan yatiqañ jaqi taypin ukat sumpin qhañanchi:\nAkhan jumax Pedron quillqap juk`amp aka Twitter tuqin ullart'arakisma.\nAka qillqatax cuadragésimo sexta edición de #LunesDeBlogsGV el 23 de marzo de 2015.\n23 achuqa phaxsit 2015 maran qhañanchasiwayi.\nQillqiri Patricia Carolina Saucedo Añez · Jaqukipiri Nelly Sosa 20 qasäwi phaxsi 2015twitter facebook reddit googleplus\nLatin America Höség: Thayat jark'aqt'asiñatak yanapt'asiwi Mirador de los Andes. Imagen en Flickr del usuario Boris G (CC BY-NC-SA 2.0).\nHöség ukax húngara aruwa, ukax junt'u sañ muni, ukatwa yanapt'asiñ amuyump khaysa altoandinas del Perú uksan wawanakar isinak churañatak amtata.”.\nIsinakax kawkir wawanakati khaysa 3,000 msnm uksan jakasipki ukanakatakiw lurata. Uksax wali thayawa ukat uka isinakax wali thurunakaw junt'itukiñapataki.\nCochinilla, ukan samipamp saminchatawa,wali qhan uñt'tkaya.\nMä awrijux 0 ukat 16 maran wawanakar kusisipxañapatakiwa.\nMä awrijux wali munasiñamp luratawa.\nHösėg jupan amuyupax qhan amuykayawa, kasaka ukat chumpa alatanakax Perú uksan jakasir wawanakar churañatakiwaaka amuyux Juan Carlos Sznak, jupan amuyupawa: Nuestro mensaje a los niños cuando le entregamos las casacas va más allá del simple hecho de abrigar, es darles calor humano.\nKasakas ukanak churasax janiw isthapiyañ amuyukiti, jan ukasti jupanakampis jakasksa ukhamawa.\nSznakjupapuniw jilanakapamp chikt'at uka awrijunak churi. Qillqiri Gabriela Garcia Calderon Orbe · Jaqukipiri Victoria Tinta Quispe 9 chinuqa phaxsi 2015twitter facebook reddit googleplus\nEcuador Ecuador markana: San Lucas uksan pisin jakasir wawanakatak nawiraratak apthapiwi Ñusta Morocho vicepresidenta del GAD parroquial San Lucas, economista Patricio Lozano, presidente, e ingeniero Efrén González promotor social. Foto tomada por la autora de este artículo, Gina Yauri.\nNawiraratakix janiw jayaxiti, Gobierno Autonomo uksankirinakax parroquial de San Lucas cantón Loja, uksanx apthapi (colecta) “Una minga por una sonrisa del niño sanluquense” sas sutinchat wakichaw utt'ayapxi. Mä minga ukax markatak askiwa, uka apthapiwinx pisin jakasir wawanakatakiw isinaka, anatañanak apthapipxäni. Uka apthapiñatakix 19 uru taypi sata phaxsitw parque Jipiro uksan phuqhasini, ukakipkarakiw ukanx artistas uakanakas chikancht'asipxäni. Mushu Rima yatiqañ utan phuqhasini, 20 brigadas ukhar t'aqxtawa, qillqatanak may may markanakat apthapisa. Efrén Gonzáles jupax Loja Provincian ukat Loja Municipio uka irpiriruw iyaw sasin jayst'i. Parroquia San Lucas uksan jakasirinakax niya 80% ukhaniw pisin jakasipxi. Patricio Lozano, junta parroquial p'iqinchirix minga ukx “uniéndonos podemos cambiar esta realidad” sutinchat lemampiw kunkanchayi.\nQillqiri Gina Yauri · Jaqukipiri Victoria Tinta Quispe 17 taypi sata phaxsi 2014twitter facebook reddit googleplus\nLatin America Mayni jakapachatjatan arupa Imagen en Flickr del usuario Zumaques (CC BY-NC-ND 2.0).\nNayrja phaxsinakatw Anchas Alamedas uka blog ukan Solentiname qillqirix kunjamti sarnaqakan ukxat yatiyi. Akax jichha qillqawipawa, Mimí sutimp uñt'atawa, ukanx pachasiwipata, llakisiwipata, kusisiwipata qillqt'i:\nJan llakisimti, janiw kunas uskituti. Mayk’ janiw walt'asiñjamakanti, kunapachati maynix ukat qhisphiyatak ukjax yatiyaspawa. Janiw cancer usunjamakti […] mayni jaqinakaruw nayxat yatiyañ amta, ukjamat jupanakax kunsa lup'ipxi uka yatiñataki.\nMimi janiw jakapachkti, janis jakawix payir jakaw churkitaspa ukjamawa. Janiw yaqhjamakti.\nQillqiri Gabriela Garcia Calderon Orbe · Jaqukipiri Victoria Tinta Quispe 26 lakan phaxsi 2014twitter facebook reddit googleplus\nLatin America #RedViajAR ukan yatxatäwipa Jichha simanax Laura Schneider kullakax RedViajAR uka blogupan bloguerunakatak tuqit mä yatxataw lurañ uñt'ayi. Ukatakix janiw (usuario de bloguer) ukhamañapakiti.\nMaya uru sata qallta phaxsikamaw yatxatawimx apayanisma, ukatx kawkïr aski lurawinakax pajina de la Red uksan uñt'ayapxi.\nTunka pusinïr uka redisañado#LunesDeBlogsGV, 4 uru aka llumpaqa phaxsin 2014 maran lurasiwayi.\nQillqiri María Romina Mascareño · Jaqukipiri Victoria Tinta Quispe 11 lakan phaxsi 2014twitter facebook reddit googleplus\nCaribbean Cuba markanx bullying ukax mä jan walt'wiwa Bullying ukax yatiqañ utanakan apnaqata, ukax waranqa yatiqiriruw jan walt'ayi.\nGeneracion Cuba markan bullying ukxat qillqt'ama.\nQillqiri Janine Mendes-Franco · Jaqukipiri Victoria Tinta Quispe 6 lakan phaxsi 2014twitter facebook reddit googleplus\nEuropa Occidental Vaticano: Tatakura Francisco, jan wali jaqinak taypin sapakiw jikxatasi Marcelle Padovani wamix mä pank uñakipi akjam sat qillqantata Francesco tra i lupi [it] ( Francisco entre los lobos), tatakur Francisco jan wali jaqinak taypin sapakiw uñjasi:\nJaqinakar Papa Francisco akjamsaw sawayi , nayax janiw khitiktsa jaljtatanakaru, q’iwsanakaru pisitiranaru, Ukatsti Khitinakati imxatapki pedofilos ukanakaru, sutiyasipkaki ukanakaru khitinakati jan wali jaqinakan mafiosos wawapanakaru katunkapki, ukat jaljtatanakur jan iyaw sañ munapkiti ukanakar taripiri\nMaysatsti, (papa) Francisco tatakuran awqapanakax jaqinak taypin imantataskaspawa, kunati yanapirinakapax maysattsi askisipkiwa aka jan wali utjañapataki.\nJichha, janq’ut isthapita ukar jathi zapatunak apki, khititi jach’a jach’ tukurinak chimpunakap chhaqtayki, khititi tatakuran tatakurapjam chhijllt’atäki, ukajamarus, taqi sarawinak, kamachinaka ukar kunayman kast jan walinak unxtawayki, ukat lunthatanakaru, mitisirinakaru jan iyawsañaninakar uñisawayki, ukax Papa sat Francisco tatakurawa\nQillqiri Abdoulaye Bah · Jaqukipiri Rosmery Quispe 28 willka kuti phaxsi 2014twitter facebook reddit googleplus\nAsia Oriental Myanmar-an jichhapiniw chacha pur jaqichasipxi Myo Min Htet 和 Tin Ko Ko是缅甸仰光第一对举行公开婚礼的新人。摄影： Thet Htoo；版权所有：Demotix (3/2/2014)\nJaqukipiri: Josephine Liu\nQillqiri Mong Palatino · Jaqukipiri Elias Quispe Chura 3 llamayu phaxsi 2014twitter facebook reddit googleplus\nAsia del Sur [Vídeo] India markanxa imill wawanakarux jach'anchapxaraksanati? Corresponsal chikancht'asirinaka Gayatri [en] mä vídeo ukanw India markat luri, ‘Saptami Beti’, warminakax wawaniñatw kusisipxi. Jupax arst'iwa:\nAkat arusiñax askiwa. Aka videox ‘Saptami’ ukax kunjamas amtata ukxat waraqt'atawa. Jan uñjañirikch ukhas jaqinakax wali askikaspas ukjam uñjapxi. Kunats jan wawankapar ch'amanchapacha, jupanakax wakanakarus manq'ayapxi, uma tankinakarus umamp phuqhqarapxi ukhamachixaya, Kunats yuqall wawanakak jach'anchatapacha? jisk'achasiñax wali jan waliwa utji .\nQillqiri Rezwan · Jaqukipiri Victoria Tinta Quispe 13 qasäwi phaxsi 2014twitter facebook reddit googleplus\nAsia Oriental UNICEF uksatx Tailandia markan sartsiwinak utji ukhax janiw jisk'a wawanakap irpapxañapakit sasinw mayt'i Bangkok uksanx jilïr ipirip kuntraw markachirinakax sartasipxatayna ukat ukanx mä explosión [en] de granada ukax kimsa jisk’a wawanakaruw jiwayatayna, Fondo de Naciones Unidas para la Infancia (UNICEF) uksankirinakax jilï irpirir ukat uka may may qutuchäwin jilïr irpirinakaparuw wawanakar askin uñjapxañäni ukat janirak uka sartasiw taypinakarus wawanakamp sarapxañänit sasinw mayt’atayna. Bijaya Rajbhandari, representante de UNICEF , Tailandia markatx aka mayiw[en] mayt’arakitayna:\n(UNICEF) uksatx uka sartasiw taypinakan jan walt’äw utjki ukaruw k’umiwayi. Uka jan walt’awinakax uñacht’ayistuwa, jisk’a wawanakar uka sartasiw taypinakar jan irpapxañapa. Ukakipkarakiw awki taykanakarus mayt’i, wawanakar askinjam uñjapxañapa, uka unxtasiw taypinakar jan irpapxpanti sasina, ukhamat wawanakapar askinjam uñjañataki jan kuna jan walt’äwinakar puriyañataki.\nQillqiri Mong Palatino · Jaqukipiri Victoria Tinta Quispe 27 anata phaxsi 2014twitter facebook reddit googleplus\nLatin America Salvador ukhamarak Costa Rica markanakanx segunda vuelta electoralaw utjawayarakini Salvador markan ukhamarak Costa Rica markampinxa utjawayiw elecciones presidenciales pä uru saraqatat anata phaxsita , ukampirus paypach markanakaw ajllisiwayapxani jilir irpiripxa mä segunda vuelta electoral utjawaykani ukanxa.\nSalvador markanx Salvador Sánchez Ceren jupax jiqhatasiw 49% ukha votonakampi jupanx munasirakinwa 50% ukha payllawinakampi nayrir eleccionan atipt’añatakixa. Norma Quijano (ARENA) jupax segundo lugar ukhanraki jiqhatasi 39% ukha votonakampi, uñist’ayiw Boz de Bloggings, kawkhantix phisqha puntunak uñist’ayki elección tuqit Salvador markata. ” [en].\nCosta Rica markanxa The Tico Times [en] ukax yatiyiwa: El candidato presidencial de centroizquierda Luis Guillermo Solís disputará con el candidato del partido de gobierno, Johnny Araya, en una segunda vuelta el 6 de abril, después de que Solís asombrara a muchos en este pequeño país centroamericano al llegar al primer en los resultados preliminares dados a conocer la noche del domingo.\nQillqiri Silvia Viñas · Jaqukipiri Emma Quispe Mamani 16 anata phaxsi 2014twitter facebook reddit googleplus\nAsia Oriental (Medios sociales ) ukax uraqpachanx wali jisk’akiwa Mayni Kioto markan jakasir ukhamarak editora Kyoto Journal sat revistatx Lucinda Cowing, jupax aka medios sociales ukatx wal kusist’awayi .\nCowing jupax facebook tuqipanx qillqt’awayiwa, (jupatakkichis, ukampirus iyawsawipampiw akham uñist’ayasi):\nJupax arst’awayiwa, “Uraqpachax jisk’akiwa”. Nayrür siman tukuyax nayax khuykatan qunur tawaquruw jamasat celularapamp ferrocarril Eiden tuqin mä jamuq apsur amuyta . Ukhampiniwa, uka jamuqax Instagram tuqin uñstawayxi, jichhax Pekin markan jakir masijaw uñjatäna, ukat jupax taiwanesa tawaqur jamuq apskï uka uñkatasin qunt’ataskakiwa.\nUkatstï, Cowing ukan masipax mä jamuq Instagram tuqin uñt’awayi, tammytu Facebook, uka jamuqax mä viaje turístico Kioto tuqin apsuwayatäna. Jamuqa: Will Wilcox\nCowing jupax jichhax pani warminakax masïxapxiw sasinw saraki.\nQillqiri Nevin Thompson · Jaqukipiri Emma Quispe Mamani 9 mara t'aqa phaxsi 2015twitter facebook reddit googleplus\nÁfrica Subsahariana África markan arst'at arunakapa Osborne tatax Universidad Olivet Nazarene ukan sitio web tuqinw mä mapa “Uraqpacha payïr jila arsut arunakapa” sasinw qillqt'i. Mapan jan walt'äwix uñstk uka uñt'ayi:\nQillqiri Ndesanjo Macha · Jaqukipiri Victoria Tinta Quispe 7 mara t'aqa phaxsi 2015twitter facebook reddit googleplus\nLatin America Mä imill wawax utaparux anupan yanapt'ataw kutt'i Captura de pantalla de video publicado en YouTube.\nKhaysa Huancayo Perú tuqinxa, kimsa maran wawax utapat mistuwayatayna, mamapax janiw amuyaskataynäti anuw wawar kutt'añ yapapt`atayna, sutipax pela satawa.\nPani palla pallaw amuyapxatayna, kunatï walpin anux wajasina ukhamarus mä jisk`a wawax walpin jachäna. Angel Quispe policíax amuyasjataynaw wawa chhaqatapat ukat jupax wawar munart`atayna jiskt`arakitayna kawkhans kampta? Wawax janiw ni kuns jayskataynäti. Anux makikipuniw policiar achjañ munatayna, janiw achhjiti kunati anux uñji kunjams policiax wawar amparat kattu jist`as jaqinakar uñt`aptat aka wawaru? Jaqinakax janiw jaysapkanti. Ukat anux nayraqat sarnakatayna policiamp wawamp qhipapat saramxäna ni kimsaqall cuadranak sarnaqatat anux wawan uta punkur qunt`asi. Suma anuwa huanca…!!! http://t.co/VqCsXwY6UN\nQillqiri Gabriela Garcia Calderon Orbe · Jaqukipiri Nelly Sosa 20 llamayu phaxsi 2015twitter facebook reddit googleplus\nLatin America Bolivia markax nayrïr kutiw internacional de radios comunitarias ukat software libre ukanakar katuqt'ani 11 urut 13 urukama mara t’aqa phaxsin aka 2015 marana, internacional de radios comunitarias ukat software uka jikthaptäwix Cochabamba, Bolivia, markanw nayrïr kuti phuqhasini. Argentina, Colombia, Ecuador, México, Uruguay, Venezuela ukat Bolivia markanakatw purt’anipxäni.\nTwitter apnaqirinakax yatiyaw uñt’ayañampix sarantapxarakiwa, amtäwix ch’amancht’añataki ukat radiales ukanakas uka jikthaptáwi chikancht’asipxañapatakiwa: Internacional de Radios Comunitarias ukat Software Libre nayrïr jikthaptäwinw chikancht’asipxañäni@liberaturadio. Chikancht’asima?— Radioteca.net (@Radiotecanet) marzo 27, 2015\nQillqiri Lully · Jaqukipiri Victoria Tinta Quispe 3 qasäwi phaxsi 2015twitter facebook reddit googleplus\nLatin America Uruguay uksankirinakax segunda vuelta electoral ukan jilïr irpir chhijllapxani Uruguay markanx chhijllawiw phuqhasi ukatx boca de urna ukax yatiyiwa Tabaré Vásquez, candidato Frente Amplio 44% aka 46% chimputaw jikxati sasin yatiyi, Luis Lacalle Pou, Partido Nacional uksankirix 31% ukat 34% ukha chimpuntaw jikxati sasin yatisiraki. Medios locales uruguayos uksankirinakax kimsa imprisas encuestadoras ukaruw uka datos ukanka yatiyi, imprisa Factum, Equipos ukat Cifra ukanakaruw yatiyi.\nTwitter ukax ukakipkarakiw uka chhijjllawitx yatiyawinak apthapi Brasil:\nPayir kut chhijllawix 30 uru willkuru aka 2014 maratakiw amtata.\nQillqiri Gabriela Garcia Calderon Orbe · Jaqukipiri Victoria Tinta Quispe 29 taypi sata phaxsi 2014twitter facebook reddit googleplus\nAsia Oriental Khmer aru yatiqañ muntati? Aka aru pirw uñjam ukanw arunak waruqatax utji. Kheng.Info ukax mä portal ukjamawa, ukax khmer aru yatiqañatakiw aski, Camboya markan oficial aru ukjam uñt'atawa. Janiw aru jaqukipatakit utjki jan ukasti kunjams arst'aña uka ist'añatak waruqt'atas utjarakiwa, ukanakax askiwa kuns ssañs muni ukjamrak kunjamas qillqasi ukanak yatiqañataki. Ukjarusti juk'amp aru jaqukipatanakx uñjarakismawa “love” al khmer.\nQillqiri Mong Palatino · Jaqukipiri Victoria Tinta Quispe 29 sata qallta phaxsi 2014twitter facebook reddit googleplus\nCaribbean Cuba markanx ébola usu jark'aqañatakiw wakichapxi Jichhakamaxa, Cuba markanx jan walt'ayir Ébola uka usump usuntatax janiw utjkiti, Jilïr irpirix jan khitis uka usump usuntapakaspati uk muni. Havana Times ukax yatiyiwa Ministerio de Salud Pública ukat yaqha agencias ukanakax wali jak'atwa uñjasipki, uka usu jark'aqañataki ukjamat jan khitis uka usump usuntapxañapataki. Qillqiri Janine Mendes-Franco · Jaqukipiri Victoria Tinta Quispe 21 lakan phaxsi 2014twitter facebook reddit googleplus\nLatin America Kipka markachirinakan Biblioteca ukax mayni markachirinakr uñt'ayañataki Biblioteca UNAM, México. Imagen de Esparta en flickr, usada bajo licencia Creative Commons Attribution 2.0 Generic (CC BY 2.0).\nKunti nayrja maranx uka bliblioteca phichhantapakan ukax markan amuyups chhaqtayksana ukjamaw sasinw qillqirix qhanancht’i. Ukampirus Biblioteca Básica de los Pueblos Indígenas Colombia markat ukax Editorial Ecuatoriana Abya Yala uka pankanakw wal mayi, ukatx mä Cooperativa Eloísa Cartonera Argentina markat “inclusión social” ukatuqit amuy qhanancht’araki.\nQillqiri Milton Ramirez · Jaqukipiri Victoria Tinta Quispe 10 lakan phaxsi 2014twitter facebook reddit googleplus\nLatin America Video waruqañxat atipat'asiwi: Áreas Protegidas sat uñat'at chiqanakan saräwinakapa IUCN (Unión Internacional para la Conservación de la Naturaleza) ukax Facebook pajina oficial – tuqiw América del Sur uksan Zonas protegidas utjik uksan jakasir marka markachirinakaruw jawillt'i, jupanakax “Historias Inspiradoras de Áreas Protegidas” uksat video ukanak waruqat'asin atipt'asiwir chikancht'asipxañapataki, uka atipt'asiwin amatawipax (historias inspiradores de áreas protegidas de America del Sur) uka uñt'ayañatakiwa. Kawkir jila kullakanakati aka atipat'asiwin chikancht'asiñ munapxchism ukhax jumanak pachpaw maya jan ukax paya video waruqt'at jumanakan sutinakamamp purt'ayapxasma, uka video uka waruqt'atax 4 k'atha (minutos) pachan waruqt'atakiñapawa.\nUka atipt'ir video waruqatanakax Congreso Internacional de Parques de la IUCN ukan uñt'ayasini.\nChikancht'asiñamatakix aka qillqantayasiñ laphin (ficha de inscripción) taqi mayiwinakar jayst'asin qillqt'ayasiñama. 14 uru aka llumpaqa phaxsikamakiw Video uñt'ayawinakax iyawsatani. Maystax kawkir video ukanakati atipt'asiw chikanchasiñatak apakatatak ukanak ajllt'asax chikanchasirakismawa.\nJuk'amp yatiñatakix sitio de Facebook. ukaruw mant'asma\nQillqiri María Romina Mascareño · Jaqukipiri Victoria Tinta Quispe 6 lakan phaxsi 2014twitter facebook reddit googleplus\nLatin America Chile markanxa: mä Telescopio lurayasipki, uraqpachans ukakipuniw wali jach'arakïni Khaysa Chile markanx Cerro Armazones Atacama uksan mä telescopio óptico/infrarrojo más grande del mundo ukham lurañ qallanatawayapxi, 39 metros de diámetro ukch'arakïniwa.\nArmazones qullux kimsa telescopios de 1.5 m, 84 cm ukat 41 cm de diámetro ukhama, walja instituciones chilenas ukhamarak extranjeras ukat del Observatorio Europeo del Sur ukanakaw chikancht'asipxi. Fernando Comerón p'iqinchirix arst'iwa “E-ELT ukampix mä telescopio siglo XXII ukatakix lurayasktana”. Uka lurañax amuyataskiw niya tunka maran tukutaspa jall ukhama. Qillqiri María Angélica Marín · Jaqukipiri Victoria Tinta Quispe 22 mara t'aqa phaxsi 2014twitter facebook reddit googleplus\nLatin America Gabriel García Márquez jupax 87 maraniw jiwxi Colombiano Gabriel García Márquez qillqirix 17 uru aja qasäwi phaxsit aka 2014 maranw jiwawayxi, jupax 87 maraninwa, jupax khaysa México markanw jiwawayxi. Caracol jupax uka qillqirin mä cronologíap uñt'ayi.\nTwitter ukanx Pepin Balongo jupax c humacht'asiwip qillqt'i:\nJaniw patak marakikiti, jan ukax wiñayatakiwa, Gabo jutirkama.\nQillqiri Gabriela Garcia Calderon Orbe · Jaqukipiri Victoria Tinta Quispe 18 qasäwi phaxsi 2014twitter facebook reddit googleplus\nÁfrica Subsahariana Sawkasiwix medios uksankiwa: Etiopía markan inusinti uru Etíopia markankirinakax inusinti uruw amtawayapxi, ukat twitter uksanx jan chiqa yatiyawinak qillqt'awayapxi, medios de comunicaciñon ukanakar uñtasita. Jupanakax. Mayni tuitero etíope ukax akham sasw si: “Jupanakax mä maranx 365 uruw k'arintapxi, nanakax ukwa kut't'ayapta, walja yatiyaw p'iqinchatanakaw utji”. arkatam ukatx twtiyarakima #ETvDay [en].\nQillqiri Solana Larsen · Jaqukipiri Victoria Tinta Quispe 3 qasäwi phaxsi 2014twitter facebook reddit googleplus\nLatin America FOTOS: Venezolanas warminakax Caracas markan sartasiwix t'akhxpan sasin mayipxi Caracas, Venezuela. 22 uru aka anaaphaxsinx aka 2014 maranxa– waranqa warmiw Caracas markan tantacht'asipxi, uka jan walt'awinak utjki ukax t'akhxpan sasin mayiñataki. Mä warmix mä letrero apt'atawa, ukanx ullt'asiwa : ‘Viva la paz y el amor’ sasina. Jesús Gil, jupan uka phutux apst'atawa, derechos de autor Demotix.\nJilïr irpir Nicolás Maduro ukar ch’amanchapk uka kullakanakax 22 uru aka anata phaxsitx kallinakaruw mistuwayapxatayna, kunat uka qhurut arsusiw markpachan utjik uka sayt’xpan sasin mayt’añataki.\nJesús Gil Fotografux aka sitio web Demotix [en] uksanw uka sartasixat walja phutunak uñacht’ayi:\nCaracas, Venezuela markanx warminakax askin qamaw mayiñatakiw sartasipxi . Foto de Jesús Gil, derechos de autor Demotix.\nAndreína Tarazón, Ministra del Poder Popular para la mujer y la Igualdad de Género de Venezuela, uksatx uka warminakaruw uka sartsiwir chikancht’asipan sasin jawillt’awayi (invitó):\nJuk’amp phutunak uñjapxasmawa, #MujeresPorLaPaz y #MujeresContraElFacismo.\nKhitinkati jiïr irpir kuntra sartapk ukankax uka pachparakiw ukajan walt’awinakxat uñt’ayapxi, ukax uka ururakiw phuqhasi [en]. Juk’ampx aka etiqueta&nbsp uksan ulart’apxasma;#22F\nQillqiri Silvia Viñas · Jaqukipiri Victoria Tinta Quispe 24 anata phaxsi 2014twitter facebook reddit googleplus\nLatin America Aymar wawanakan jakäwinakapa ukhamarak amuyunakapa Sitio web Indigenous News ukax mä estudio uñart’araki [en] BMC Psychiatry tuqin BMC wakicht’ata [en] 748 wawanak tuqita Norte de Chile markana. Q’alpach estudio wawanakat luraski ukanx 37% nakaw 9 – 15 maranipxäna ukax llatunk yatichir utanakatarakinawa ukhamarakiw jupanakax qullqi pisin jakasirkamakipxiwa aka Arica markanxa, jisnawa aymarkamaki .\nAymar familianakax sarawinakaparxamaw jakasipxi, waynanakarux jilirinakarakiw ixwapxi ukat taykanakarakiw utan wawanakar uñjapxi ukhamarak ixwapxisa, chachanakastï manq’añatakirakiw irnaqir sarapxi.\nAka estudiox tukuyxiw:\nKawkir Aymar wawanakati chukiyawu markar jutapki ukanakax janiw llakinuxtawayapkiti. Ukham jila aymar utjatapatx antis kusisiñawa. Kunatix aka sañ muniw antisaw sarawinak ch’amañchapxi aka markanxa.\nQillqiri Gabriela Garcia Calderon Orbe · Jaqukipiri Emma Quispe Mamani 14 anata phaxsi 2014twitter facebook reddit googleplus\nUraqpachan yatiy 2 simanaw makiptxiEcuadorPapa Franciscox sudamerica – Ecuador uksaruw puriwayi\n2 simanaw makiptxiAsia OrientalSureste Asiático uksan 16 muspkay jamuqapa


Isaías 32 - Holy Bible [Aymara Bible 1997] - (Isa 32)\nMä reyiw utjani, jupasti chekaparuraquiw apnakani, marca apnakerinacasti cheka uñjäwimpiw apnakapjjaraquini.\nSapakata jupanacasti thayat imantasiñjama samaräwïniwa, jach'a mathapi thayatsti jupajj imaniwa, waña oraken uma irpañ k'awanacjama, wasaran mä jach'a kalan ch'iwipäniwa.\nNayranacapampisti walpun uñatatasipjjani, take cunsa suma amuyumpiw ist'apjjani;\njaniw cunsa mäqui lurapcaniti jan ucasti wali amuyumpiwa lurapjjani, take cunsa khanwa arsupjjaraquini.\nJakejj janiw suma jakew siscaniti jan wali jakerojja, mä sallka jakerusti janiw yäkcjjapjjaniti.\nMä jan wali jakejj jan wali jakenacjamaw parli, chuymapansti jan wali amtäwinacac amtasqui, jake jiwayañac munasipqui, c'ari arunacwa Tatitutaquejj parlapjje. Mank'at awtjat jakerojj jan cunanwa qhitanucupjje, umat pharjatarus janiraquiw ums wajjt'quiti.\nJan wali sallka jakejja jan walinacacpun lurasqui, jan walinacaracwa amtasqui, pobrenacarusti c'arisiñanacapampiw aynacht'ayi, uqhamaraqui chekaparu uñjäwi mayir jakerusa.\nUcampisa asqui jakesti asquinacacracwa amtasqui, uca asqui amtatanacapanwa sum sayt'asiraqui.\nJumanacasti, jan cunat llact'asir warminaca, ist'apjjam cuntejj sapcäma uca arunaca. Jumanac pachparu alcatasir warminaca, arunacajj ist'apjjam.\nJichhajj janis cunäcaspa uqhamaw sarnakapjjtajja, ucampisa acat mä juc'a urunacarusti, janiw maräcanisa ucapachaw qhathatipjjäta, cosechasti tucusjjaniwa, janiraquiw juc'ampis uvanac apthapcjjapjjätati.\nJumanaca, qhitinacatejj jan cunat llact'asisa sarnakapcta ucanaca, qhathatipjjam, qhitinacatejj jumanac pachparu alcatasipcta ucanacajj ajjsarthapipjjam, uca isinacam isirasipjjam, ucatsti chhanqha isinacampi isthapisipjjam, t'akhesipjjatanacam uñacht'ayañataqui.\nUsuyasiñanacam uñacht'ayapjjam, ucqha suma orakenacata, uqhamaraqui suma achuri uva yapunacatsa.\nMarcajjansti ch'aphinacampi koranacampiquiw jiljjani, take marcana cusisiñ utanacana, cusisiñan cullacapa.\nPalaciojj apanucutäjjäniwa; ucatak jaken marcasti wasaraw tucuni, uca suma thuru perkanacasti wiñayataqui apanucutäniwa, ucansti c'uchiquiw monte asnonacajj jacasipjjani, uywanacas ucanwa mank'asipjjaraquini.\nUcampisa Tatitun ch'amapajj wasitatwa ch'amapampi jiwasjjaru jutani, wasarasti suma yapuchasiñ orakeruw tucjjani, yapuchasiñ orakesti juc'ampi suma achuri yapuraquiw tucjjani.\nCheka cancañampi, cheka uñjäwinacampiw take aca marcajjanjja utjaraquini.\nCheka uñjäwisti sumancañwa utjayani, samarañana sarnakasiña, jan ajjsarasa, ucasti wiñayataquïniwa.\nMarcajjasti mä suma samarañ chekanwa jacani, suma utanacana, samarata jacañ utanacana,\nch'umejj phat'anucutäscpasaya, marcas taquisitäscpasaya.\nJumanacajj c'uchiquiw jacapjjäta, yapunacamataquis uma karpajj waljaw utjani, asnotaquis, vacataquis pastojj jilarquirïniwa.


2 Corintios 9 - Holy Bible [Aymara Bible 1997] - (2Cor 9)\n[1-2] Nayasti jumanacan suma chuymanïpjjatamjja yattwa. Ucatwa jumanacajj jilatanacasatac ofrenda apthapt'añ toketjja jan cuna sañäpctasa. Macedonia tokenquir jilatanacarojj cusisiñampipuniw sistjja: “Acaya tokenquir jilatanacajj maymäratpach janc'aquïpjjewa yanapt'asiñataquejja” sasa. Ucatsti Macedonianquir jilatanacatjja waljaniw jumanacan suma chuymanïpjjatam laycojj yanapt'asiñ munapjjaraqui.\nUcampis aca jilatanacaruw jichhajj qhitasinctjja, cuntejj jumanacjjatjja aca toket parlcta ucajj jan c'ari mistsuñapataqui, uqhamata jumanacajj janc'aquïpjjañamataqui cunjämtejj siscta uqhamaru.\nInampisa Macedonia jilatanacajj nayamp chica jutaspan, ucatsti jumanacarojj jan waquicht'ata catjapjjeristam. Ucajj nanacarojj walpun p'enkasiyapjjetaspa nanacan jumanacar wali alcatasitanacajjata, uqhamarac jumanacataquis mä p'enkaraquïspawa.\nUcatwa nayatakejj waljamäna uca jilatanacajj jumanacan ucaru nayrakata jutañapa, ucatarac jupanacarojj achict'tjja uqham jutapjjañapataqui, ucatsti jumanacar yanapt'añapataqui uca ofrenda “Churapjjäw” sapcäyätas uca phokhapjjañamataqui. Uqhamataracwa jumanacan ofrendanacamajj waquicht'atäjjani chekpachansa mä munasiña uñacht'äwïñapataqui, janiraqui nanacas jumanacar: “Churapjjapunim” sasa, wayt'apquirisman uqhamjja.\nJumanacasti acat amtasipjjaraquim: Juc'a yapuchasirejj, juc'aquiracwa achunacjja apthapini, walja yapuchasiristi, waljaraqui apthapini.\nDiosan Arupasti saraquiwa: “Jan cunaninacarojj take chuymaw churi, suma luräwinacapasti wiñayataquiraquiwa.”\nQhititejj jatha churi yapuchañataqui, uqhamaraqui mank'a mank'asiñataqui uca Diosasti jumanacarojj take cunwa churapjjätam yapuchapjjañamataqui. Uca yapuchäwinacamsti jiltayaraquiniwa, ucatsti suma luräwinacamsti wali jach'a cosechäcaspas uqhamaracwa apthapiyapjjätamjja.\nAca yanapa jilatanacar churasajja janiw cunatejj jupanacan jan utjqui ucaqui churctanti, jan ucasti ucampejj Diosaruw jupanacarojj juc'ampi yuspagarayapjjtanjja.\nAca yanapasti jupanacarojj Tatitun arunacaparjam sarnakapjjatamwa uñacht'ayani, ucatsti jupanacajj Diosaruw yupaychapjjani. Diosarusti jach'aruraquiw aptapjjani, jumanacajj uqham cusisit chuymampi jupanacataquis, takenitaquis apthapt'apjjatamatjja.\nJupanacasti jumanacataquejj take munasiñampiw Diosat mayipjjaraquini, Diosajj jumanacar jach'a qhuyapayasiñap uñacht'ayatapata.


Nazaretan janiw Jesusar creyipkänti | Jesusan sarnaqatapa\nMilagronak uñjkasas Nazaretan janiw creyipkänti\nJESUSAJJ JUYKHUNAKARUSA AMUTUNAKARUSA QOLLÄNWA\nNAZARETANKIRINAKAJJ JANIW JESUSAR CREYIPKÄNTI\nJesusajja Decapolisat kuttʼanisajj wila apa usuni mä warmiruw qolläna, Jairon phuchaparusa jaktayarakïnwa, lurañajj utjaskakïnwa. Jairon utapat mistjjäna ukhajja, pä juykhunakaw jupar arkapjjäna, akham arnaqasisa: “Davidan Yoqapa, nanakat khuyaptʼayasipjjeta” sasa (Mateo 9:27).\nUka jaqenakajj “Davidan Yoqapa” sasajja, Jesusajj Davidan familiapat jutir reyïtapsa Mesiasätapsa creyipjjänwa. Amuyatajj janis uka jaqenakar istʼkaspa ukhamwa Jesusajj tuküna, inas yanaptʼa mayisipkakiniti janicha, uk yatiñatak ukham lurchïna. Uka juykhunakajj Jesusar yanaptʼa mayisipkakïnwa. Mä utar mantäna ukhajja, uka jaqenakajj mantapjjarakïnwa. Ukanwa Jesusajj akham sas jisktʼäna: “¿Qollitaniw sasin Diosar confiyapjjtati?” sasa. Jupanakasti sapjjarakïnwa: “Jïs Tata” sasa. Ukatsti akham sasaw nayranakapat llamktʼäna: “Kunjamtï confiyapktajja ukhamarjam luraspan” sasa (Mateo 9:28, 29).\n¡Uka jaqenakan nayranakapajj uñj-jjänwa! Jesusajj kunjamtï qollat jaqenakarojj sirïkänjja ukhamarakiw uka jaqenakar ewjjtʼäna: “Akjja janiw khitis yatiñapäkiti” sasa. Jupanakajj walikëjjapjjatapat wal kusisipjjäna, taqe uksa toqenakanwa Jesusat parlapjjarakïna.\nJuykhupkäna uka jaqenakajj sarjjapjjäna ukhajja, Jesusan ukarojj mä amut chacharuw irpanipjjäna, uka jaqesti demonion mantatänwa. Jesusajj uka jaqet uka demonior alisskäna ukhajja, amut jaqejj parljjarakïnwa. Uk uñjasasti jaqenakajj wal musparapjjäna, sapjjarakïnwa: “Janipuniw Israel markan ukhamajj uñjasirïkiti” sasa. Fariseonakajj Jesusan milagronakap uñjapjjarakïnwa, ukampis kuna chʼamampis milagronak luri uka toqet akham sasaw sapjjäna: “Demonionakar apnaqki ukan yanaptʼapampiw demonionakar alissu” sasa (Mateo 9:33, 34).\nUka qhepatsti Jesusajj discipulonakapampiw Nazaret markapar sarjjäna. Mä mara nayrajja, Nazaretankir sinagoganwa jaqenakar yatichäna. Ukanjja kuntï qalltan yatichkäna uk istʼasajj wal kusisipjjäna, ukampis kuntï tukuyarojj siskäna uk istʼasajj wal colerasipjjäna, jiwayañwa munapjjarakïna. Jichhajja Jesusajj mayampiw markapankir jaqenakar yanaptʼañ munäna.\nSábado uruw Jesusajj sinagogan yatichir saräna. Yatichäwip istʼasajj wal musparapjjäna, sapjjarakïnwa: “¿Kunjamatsa aka jaqejj wali yatiñanïpacha? ¿Khitis uka milagronak lurañatakejj jupar chʼam churpacha? ¿Janit aka jaqejj carpinteron yoqapäki? ¿Janit mamapajj María satäki, janirakit jilanakapas Santiago, José, Simón, Judas satäpki? ¿Janit kullakanakapas jiwasamp chik jakapki? Ukhamajj ¿kunjamatsa yatiñanïpacha, milagronak lurañatakis chʼamanïpacha?” sasa (Mateo 13:54-56).\nJaqenakajja, Jesusarojj mä vecinoparjamakiw uñjapjjäna. ‘Juparojj wawatpachwa uñtʼtanjja, kunjamatsa jupajj Mesiasäspa’ sasaw sapjjarakïna. Jesusajj wali yatiñanïkchïnsa walja milagronaksa lurkchïnjja, janiw Mesiasätap creyipkänti. Jesusar uñtʼapjjatapatwa, vecinonakapasa familiaranakapas jupar jan creyipkänti, ukatwa Jesusajj jupanakar akham säna: “Mä profetarojj taqe cheqanwa respetapjje, ukampis janiw pachpa markapansa ni utapansa respetapkiti” sasa (Mateo 13:57).\nJupanakan Diosar jan confiyapjjatapat Jesusajj wal musparäna. Ukhamasti uka cheqan “mä qhawqha usutanakarukiw amparampi loqjjatasin qolläna” (Marcos 6:5, 6).\n“Davidan Yoqapa” sasin Jesusar sapjjäna ukhajja, ¿juykhu jaqenakajj kamsañsa munapjjäna?\nJesusan milagronak luratapatjja, ¿kamsapjjänsa fariseonakajja?\n¿Kunjamsa Jesusarojj Nazaretankirinakajj katoqapjjäna, kunatsa ukham katoqapjjäna?


La poesía aymara oral Los milenarios versos naturales plasmados espontáneamente en la oralitura aymara, brotan de la ritualidad comunicacional y el espacio de los cuatro pachas unificadas en las faldas de la Pachamama, cuya tradición oral metafórica que ha perdurado como manifestación artíst... SALUD - K'UMAR JAKÄWITUQITA\nArikuman ch'amanchirinakapatx yattati Arikumax llaphi junt’u uraqinakan achuriwa, yatxatatanakax (Smallanthus Sonchifolius) sutimpiw sutincht’awyapxtayna. Arikumax nayrapachatpachaw Qullasuyu uraqinx llaphi junt’u uraqinakan achuritayna. Uka achusti, janiw satañakiti ina ukjamatakiw utji (planta silvestre),... SALUD - K'UMAR JAKÄWITUQITA\nLichin p’isqi Juphax janchisatakix wali aski ch’amañchir manq’at uñt’atawa ukjamarus walja ch’amañchirinakaniwa. Nayrapachax jupha manq’asisaw wali ch’ullqi, ch’ikhi ukakikparaki walja maranak jakasipxiritayna. Jichhapchanakax janikiw anch manq’atäxiti, anqa markanakarukiw alxatäxi, ... CULTURA - SARÄWINAKTUQITA\nTunqu mut’i Tunqu mut’ix wali sumawa ukjamarus janchisar ch’amanchir manq’awa. Qhathiyañatakix jaypachaw phayaña, ukat kunapachati sum qhathitätaxi ukjax ina jasakiw manq’t’añaxa. Yamakis tunqu mut’imp kisump manq’t’añax sinti musxapuniwa.\nTunqu mut’ix walja kastaw utji: janq’u tu... EDUCACIÓN - YATICHÄWI YATIQÄWITUQITA\nLliwlli y la semiótica de los colores Antes de la llegada de los españoles, se tenía el sintagma de los colores concentrado en la vida misma hecha realidad a mano alzada, de ahí que heredamos el conocimiento oral inagotable, donde se explica que el color negro significaba energía y fuerza, el color blanco r... CULTURA - SARÄWINAKTUQITA\nExposición de pesebres navideños en RSG Radio San Gabriel tiene la tradición de llevar cada año la exposición de pesebres navideños con el propósito de fomentar e incentivar el espíritu creativo y las manifestaciones artísticas del personal de radio y SAAD en cuanto a la elaboración de pesebres utilizando mat... CULTURA - SARÄWINAKTUQITA\nIlla e Ispalla en la interculturalidad La cosmovisión se adecua a la forma de vida que uno ha heredado ancestralmente, lo que se vive y palpa en carne propia como el diario vivir con guía de los rituales, en presente ayuda a establecer la identidad, puesto que es parte de la vida, las deidades aymaras, se pu... Atüru, 28 uru achuqaphaxsita 2017 marata .: Radio :.


¿Kunjamsa Biblian yatichäwinakapampejj parlañ qalltsna?\n¿Kuna arutsa liytʼäta? Abui Abé Acholi Afrikáans Albanés Alemán Alemán bajo Altaico Aluro Amárico Armenio Aucano Aymara Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Bengalí Bete Biak Birmano Bislama Boulou Brasil markan amparamp parlirinakataki Búlgaro Caboverdés Camboyano Catalán Cebuano Checo Chichewa Chino Tradicional Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Digor Diula Edo Efik Embunda Endebele Endonga Endáu Enzema Eslovaco Esloveno Español Estonio Ewé Feroés Finlandés Fiyiano Fon Frafra Francés Ga Galés Garífuna Georgiano Griego Groenlandés Guaraní Guerzé Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Húngaro Iban Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kachin Kannada Kaonde Kazajo Kekchí Kikamba Kikongo Kikuyu Kiluba Kimbundu Kiniaruanda Kipende Kirguís Kiribatiano Kirundi Kisi Kisonge Kpelle Krío Kurdo Kurdo kurmanyí del Cáucaso Kwangalí Kwanyama Lamba Lao Lenie Letón Lhukonzo Lifu Lingala Lituano Luganda Lunda Luo Luvale Macedonio Macua Malayo Malayálam Malgache Maltés Mam Mapudungún Maratí Maya Mazateco de Huautla Mendé Mixe del norte Mixteco (Guerrero) Mizo Mongol Moré Navajo Ndebele (Zimbabue) Nepalés Ngäbere (o guaymí) Nias Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Otomí Pangasinán Panjabí Papiamento (Aruba) Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Portugués de Brasil Portugués europeo Purépecha Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Quiché Rarotongués Romaní (Macedonia) Romaní de Macedonia (alfabeto cirílico) Romaní del sur de Grecia Rotumano Rumano Runyankore Ruso Rutoro Samoano Sango Saramacano Sena Senga Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Soli Sranangtongo Suajili Suati Sueco Sundanés Swajili (Congo) Tagalo Tahitiano Tai Tamil Tankarana Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Uhobo Uigur (alfabeto cirílico) Umbundú Urdu Uruund Vascuence Vendal Vezo Vietnamita Wallisiano Waray-Waray Wayuunaiki Wolaita Xhosa Xitshwa Yacouba Yao Yoruba Zandé Zapoteco (Istmo) Zapoteco (Lachiguiri) Zulú gallego valenciano Árabe Ñanya Ñemba\nYatiyañatak mä machaq yanaptʼa\nEnero 2016 maratjja, “¿Bibliajj kamsisa?” sat yatichäwiw Yatiyañataki revistan qhep qhepa janapan apsusiwayi. Ukajj yatiyir saras maynimpi jankʼak parlañ qalltañatakiw yanaptʼistani. Uka yanaptʼajj tratadonakjam lurtʼatawa. Sañäni, kunsa utanejj amuyi ukatakejj mä jisktʼaw utji, ukatjja Biblian mä jiskʼa tʼaqapampiw uka jisktʼar jaysaraki ukat yaqha yanaptʼanakas utjarakiwa.\nBiblian mä yatichäwipat maynimpi wali sum parltʼtan ukhajja, jupajj jankʼakiw Bibliat yatjjatañ muni. Ukhamajj uka machaq yanaptʼampiw khitinakatï ajay toqen aynachtʼatäpki ukanakar yanaptʼsna (Mt 5:6).\nKunsa uka toqet amuyi ukwa utanir jisktʼañasa.\nQhanañchataparojj istʼañasawa ukat yuspärtʼañasarakiwa.\n“Bibliajj akham siwa” siski uka jiskʼa pʼeqeñchäwin Biblian mä jiskʼa tʼaqapajj utjki ukwa liytʼañasa, ukjjarojj kunsa uka toqet amuyta sasaw jisktʼañasa. Utanitï tiemponïskchi ukhajja, “Bibliajj akham saskakiwa” siski uka jiskʼa pʼeqeñchäwin kunanakatï qhanañchaski ukanakat may qhanañchtʼsna.\nMayni jisktʼar qhanañchañatakejj kunürus kuttʼsna ukwa utanimpi amtañasa.


Trinidad ukat Tobago markan pallapallanakar polígrafo yant’aw luräwix askispachanit markachirinakataki? · Global Voices Aymarata\nJaqukipäw uñt'ayata/apkatata 26 Willka kuti phaxsi 2019 17:15 GMT\nTrinidad ukat Tobago markan pallapallanakapa (TTPS) anfiteatro de St. James en Puerto España uksan jikxatasipxi, Drummit2Summit 2009 marana. Jamuqa Georgia Popplewell (CC BY-NC-ND 2.0).\nTrinidad ukat Tobago markan pallapallanakat chhijllat capitán Gary Griffith jupax servicio de policía ukjam utt'atapkïs ukanakar planes de introducir polígrafo rutinarias uka yant'aw lurañatak amti, aka 2019 maran willka kuti phaxsit 14 urut qalltañataki.\nPolígrafos, ukax k'arinaka, jiskt'äwinakar kunjams jaysi ukanak yant'aw lurasin katjañatakiwa.\nMä markanx walja yanqhachäwinakaw utji, uka yant'äwix pallapallanakan askin qhanats qhana irnaqapxañapatak amtatawa, jichhürunakanx markachirinakatx janiw kunphiyansa ukax utjkiti. Yaqhaip pallapall ajintinakax yaqh ajintinakan jan wali luratanakapxat yatiyasin arknaqataw uñjasipxt sasin arst'apxaraki.\nPallapallanakat utt'ayatan yatiyawipas markachirinakat iyawst'atakchi ukhamat pallapallanakan irnaqapxatanapax qhan uñjasiñapataki/a> kawkïriti oficiales deshonestos ukjämapkis ukanakata, yaqhanakarux uka polígrafo yant'aw luratax Servicio de Policía kamach uñt'atäkis ukar janiw yäqapkaspati sasin llakisiyi\n2007 maran Cámara de Representantes uksat machaq regulaciones uñt'ayatax candidatos Servicio de Policía Trinidad ukat Tobago (TTPS, ingles arun singlapaxa) ADN ukxat yatiyapxañapawa, polígrafo yant'aw lurayasipxañapawa, drogas, kunjam chuymanis qhurut janicha taqi uka yant'aw luratanak uñt'ayapxañapa. Ukatsti, ministro de Seguridad Nacional, Martin Joseph jupax qhancht'iwa uka amtanakax janiw munapkänti kunalaykutï «uphisyalanakan aski irnaqawipax pallpallanakan irnaqawipatakix wakiskirinwa»\nUkhamakipansti, polígrafo ukanakax askin iyawst'atanwa, ukampirux ukhat nayraqatarux uka yant'äwinakax janiw sapürunjam uñjasxiti, kawkïriti transferencia a unidades especiales ukax luraski ukanak phuqhasïnxa. Yaqhip uphisyalanakax uka polígrafo yant'aw lurayasiñ qhipa amtax pächasiñaw sasin arst'apxi.\nYaqha markanakanx pallapallanakax polígrafo yant'awx apnaqapxiwa, en duda su exactitud. En Estados Unidos, por ejemplo, la irnaqirinakan Polígrafo ukxat arxatir kamachipax (EPPA) walja irnaqayirinakaruw k'ari katjaw apnaqañarux jark't'iwa. Ukampirus partidarios de polígrafo TTPS uksatx empleados de servicio público ukanakatakix janiw ukax apnaqasiñapakit sasinw sapxi.\nCadena de televisión yatiyäwi CNC3 uksata, Griffith jupax ajintis de policía uksankirinakaruw yant'aw lurasipk ukax arxayi, armanaka, markar droga apantanipk ukhax kunjams kullq katuqasiptaxa.\nUka yant'äwix janiw lurayasiñapuniki, Griffith jupax siwa «muspkañawa» qawqha ophisyales jupanakas jan munapki uka yant'aw lurayasiñxa, ukampins suroeste uksana — drogas, armas ukat jan uñt'at jaqinakaas mantanipki uksanpun jilpachaxa.\nGriffith jupax «ukankti irnaqañ munstax polígrafo yant'aw lurayasisaw sarañama» ukham sasin arst'i, ukatx nayaw nayraqat yant'aw lurayasis uñacht'ayax sasinw saraki. Khitinakatï jan munapkan jupanakax yaqhar khitataxaspaw sasin saraki. Ukapachparakiw pruebas de drogas aleatorias ukham utjayañatak amti. Griffith jupax yaqhip ufisyalis asesoría legal ukx thaqhapxarakispa ukx amuytwa, sasinw jaysi: «Tribunal isinïtwa».\nAsociación de Bienestar Social del Servicio de Policía de Trinidad ukat Tobago (TTPSSWA, inglés arun siglapani) polígrafo yant'aw lurayasiñ amtarux janiw sapxiwa, ukatx sarakiwa niyakixay uka amtax «encomiable» ukhamachixa ukatx kuna jan walt'äwinak utjipans amtata taqi ukanakw mayninakar qhanancht'añapa. Uka chhijllt'at comisionadox tamankirinakap ukxat aruskipañatakiw mä tantachaw wakt'ayañatak amtaski.\nGideon Dickson tama irpirix niy tamantï jan wal irnaqapkis uka pallapallanakar suyt'ayañatak iyawsatachin ukax kamach taypin amtanakax utji ukankañapanw sasinw arst'i.\nGriffith comisionadox yaqhanakat ch'amancht'aw katuqkasinx Ramesh Deosaran yatichirin ch'amncht'awips katuqarakiwa, jupax Comisión de Auditoría de los Recursos Humanos de la Policía ukan irpiriparakiwa, polígrafo uka yant'aw lurayasiñax mayninakarus kunphiyansa ukjams jilxtayiwa. Administración pública Reginald Dumas mistur irpirix janirakiw janiw siskiti, ukapirus juridicas jan walt'ñawinakax qhanancht'añaw sasin arst'araki.\nGlobal Voices ukamp jawsawtuq aruskipäwinx Lara Quentrall-Thomas, jupax recursos humanos uksat yatxatataw ukatx polígrafo yant'aw lurañax Trinidad ukat Tobago markanakanx janiw jichha amtakiti. Jupan lurawinakaparjamax seguridad nacional uksan walwa apnaqasi. «jak'atw markamarux uñjtaxa». Janiw kuna arusiwinakas utjañapakiti, irnaqayirinakax derechonipxiw irnaqir munirinakar yant'aw lurapxañapax sasinw arst'i.\nPallapallanakan irnaqapxañapatakix aka yant'aw lurayasiñ kamachix mä askiwa. «markachirix ukampix janiw iyawapxañapakiti, ukampirus uñakipaña, jiskt'aña ukat amuy arst'asiñas churatañapawa».\nAkax principios de justicia natural ukaruw purispa. Aski amtanakax irnaqirinakatak utjki ukanakax janiw jan jiskt'asinx mayjt'ayatakaspati.\nJichhakamaxa, pantjat polígrafo yant'aw luratax uphisyalis jupanakar irnaqaw churañatak apnaqatawa, janiw suyt'ayañatak apnaqatakiti.


Deuteronomio 23 - Holy Bible [Aymara Bible 1997] - (Deu 23)\n“Mä jakentejj k'orutapajj usuchjatäni, uqhamaraqui chhojjorasiñapas qharekataraquïni, ucajj janiw Diosan tantachäwipanjja jicjjatascaspati.\n“Mä k'ajjat wawajj janiw Diosan tantachasïwipan catokatäcaspati, wawanacapan wawanacapcama, tunquïri wawäcchini ucasa.\n“Amonitanaca, moabitanacasa janiw Diosan tantachasïwipanjja catokatäcaspati wawanacapan wawanacapcama, tunquïri wawanacäcchini ucasa.\nCunapachatejj jumanacajj jupanacan orakepanjama pasanipcäyäta ucapachajj Egipto marcat mistunisinjja, janiw cuna mank'añsa, umañsa wajjt'apcäyätamti; ucat sipansa jupanacajj Balaam sat Beor chachan yokaparuw pagapjjäna, cawquïritejj jutascäna Petor sat Mesopotamia oraketa, jumanacar ñankha arunacampi ñankhachañataqui.\nUcampis jumanacan Tatitu Diosamajj janiw Balaam chacharojj ist'cänti, jan ucasti uca ñankhachawjja jumanacataquejj mä bendicionaruw tucuyänjja, jumanacaru munatap laycu.\nJan jumanacajj jupanacampi sumancañsa ni asquipsa thakhapjjamti, take jacañ urunacamanjja.\n“Ucat sipansa janiw jumanacajj edomitas sat jakenacarojj jisc'achapjjätati jupanacajj jumanacan familianacamätap laycu.\nUcatsti wawanacapan wawanacapatjja quimsïri wawäcjje ucanacajj Diosan tantachasïwipan catokatäñjja puedjjaraquiwa.\n“Cunapachatejj jumanacajj uñisirinacamampi nuwasiñan jicjjatasipjjäta, ucapachajj jan cuna jan wali luräwinacampisa juchañchasipjjamti.\nCawquïritejj jumanacata jan k'omachata jicjjatasini aruma iquiscasina chhojjorasiñapat aywiyatap laycu, ucasti campamentotjja mistjjaniwa, janiraquiwa jornalpacha mantcaniti.\nJayp'untjjepansti umampiw jarekasini, ucatsti inti jalantjjani ucqhajj wasitatwa campamentorojj cut'jjaraquini.\nJumampi chicsti apasipunïtaw mä jisc'a ch'aqhuru, ucatsti cunapachatejj necesidadam lurañ munäta ucqhasti, uca ch'aqhurumpiw orake p'iysüta ucaru qhuchichañamataqui, cunapachatejj tucuyjjäta ucqhajj uca p'iyarojj lak'ampiw alljjatanjjäta.\nJumanacan Tatitu Diosamasti jumanac taypinwa sarnake, campamento chekana, jumanacar imañataqui uqhamata uñisirinacamar atipjayañataqui, ucat sipansa jumanacan campamento utamajj kollanäñapawa, uqhamata Diosajj jan cuna k'añunac uñjañapataqui; janitejj uqhamäcaspa ucqhajj Diosajj janiw jumanacampïcaspati.\nKheparpan jumanac taypin jacañapataqui, cawquïri marcjjay ajllischini, cawqhan jacañjjay thakhaschini, ucatsti janiraquiw qhitis cunsa sañapäquiti.\n“Janiw jila masimatjja interesampi cobrasïtati cuntejj mayt'apcta ucatjja, cuna kollkëpansa, mank'añäpansa, cawquïritejj interesampi mayisiñäqui ucanacanjja.\nUcampis yakha marcat jutir jaketsti puediractaw interesani cobrasiñjja cuntï mayt'cta ucatjja, ucampis janiw mä marca masimatjja uqham lurañamäquiti, uqhamatwa Diosamajj bendicipjjätam, take cunansa, cawquïri oraktï catupcäta ucana.\n“Cunapachatejj Diosarojj cunsa churä säta ucqhajj, janc'aqui phokham, Diosajj ucanacatjja cuenta mayïtam, ucatsti juchañcharaquïtamwa.\nCunapachatejj cunsa jan churä sapcäta ucqhajj janiraquiw cuna juchsa lurapcätati;\nucampisa jumatejj amtäwimat Tatitu Diosamarojj cunsa churä siscta, ucqhajj arsutamjja phokhañamapuniwa.\n“Cunapachatejj jake masiman uva yapuparu mantapjjäta ucqhajj puedipjjtawa kawkhtejj munapjjta ucqha mank'antaña, ucampis janiw canastamar apasiñ puedctati.\nTrigo yapuparu mantapjjäta ucqhajj, puedipjjtaw trigo achunaca amparanacamampi q'ichthapiña, ucampis janiraquiw puedctati yawiñampi yawthapiñjja.


Bible in one year - Aymara Bible 1997 - July 16\n2 Crónicas 28:1-27\n1. Acaz reyejj cunapachatï pä tunca maranïna ucqhawa apnakaña kalltäna, ucatsti jupajj Jerusalén marcanjja tunca sojjtan maraw apnakäna; ucampis jupan luräwinacapajja Tatitun nayrakatapanjja janiw chekapäcänti, nayra David awquipjamajja.\n2. Jan ucasti Israelanquir reyinacan sarnakäwinacaparuwa arcäna, uqhamaraquiw lurayaraquïna c'ari diosanaca metalata umatatayasa, ucanacasti Baal diosan lantinacapänwa.\n3. Ben-hinom Vallenjja incienso naqhayäna, uqhamarac wawanacaparusa sacrificion loktasina naqhantayäna, cunjämatï Tatitojj israelitanaca nayrakatapata ajjtcaña luräwinacani marcanacaru jakonuccäna uca luräwinacapa lurasa.\n4. Ucjjarusti sacrificionacwa loktäna, uqhamarac inciensonaca naqhayäna c'ari diosanacan santuarionacapana, alto chekanacana, uqhamarac walja laphinacan koka mankhëjjanacanaraqui.\n5. Ucatwa Tatit Diosapajj catuyäna sirianquiri reyin amparaparu, ucatsti sirio jakenacajja jupar atipjasinjja walja preso jakenacwa Damasco marcar apapjjäna. Uqhamaraquiw Tatitojj catuyaraquïna Israelanquir reyin amparaparu, juparusti mä jach'a atipjäwimpiw atipjäna.\n6. Remalías chachan Peka yokapasti mä sapa urunacwa Judá orakenjja jiwarayäna pataca pä tuncan waranka wali aytata take jakenacaru, jupanacajj nayra awquinacapan Tatit Diosapar apanucupjjatap laycu.\n7. Efraín orakenquir Zicri chachajj, wali nuwasirïnwa, jupasti reyin Maasías yokaparuw jiwayäna, uqhamarac palacion Azricam jilïriparu, uqhamarac reyin Elcana nayrïri oficialaparu.\n8. Ucjjarusti Israelanquir soldadonacajja pä pataca waranka presonaca catuntapjjäna Judá orakenquir warminacata, yokalla, imilla wawanacatsa, uqhamarac aparapjjäna, ucatjja walja yänacwa Samaria marcaru apasipjjäna.\n9. Ucansti Tatitun mä profetapaw utjäna Oded sata, jupasti ejercitojj Samariaru mantasincäna ucar jicjjatiriw saräna, aqham sasa: —Jumanacan nayra awquinacaman Tatit Diosapaw Judá marcatac colerasi, ucatwa jupanacaru jumanacan amparamaru catuyapjjtam. Ucampis jumanacajj wali colerasiampiwa jupanacarojj jiwayapjjtajja, uca luratanacamasti alajjpachcamawa puri.\n10. Uqhamarusa amtapjjtawa Judá, Jerusalén ucanquirinacarojj esclavonaca tucuyaña chachatsa warmitsa. Ucampis, ¿janiti jumanac pachpasa Tatit Diosam nayrakatan jucha lurapctasti?\n11. Uqhamïpansti ist'apjjeta, preso catutanacjja cutt'ayjjapjjam, jupanacasti jumanacana jilanacamawa, Tatitusti wali coleratawa jumanacataquejja.\n12. Ucatjja Johanán chachan Azarías yokapasa, Mesilemot chachan Berequías yokapasa, Salum chachan Ezequías yokapa, uqhamarac Adlai chachan Amasa yokapasa Efraín marcanjja wali aytat jilïrinacapjjänwa. Jupanacasti nuwasïwita cutt'anipcäna ucanacan nayrakataparuwa sayt'asipjjäna,\n13. ucatsti sapjjänwa: —Jan acar apanipjjamti presonacaru, ucanacasti Tatitun nayrakatapanjja juchanitwa ut'ayistani. Cuntï jumanacajj lura munapcta ucanacampejja walja juchanacasaruwa juc'amp jiljjatayapjjäta, ucatsti Tatitojj Israelampejj sinti colerasini —sasa.\n14. Ucatsti soldadonacajja preso catutanacarojja antutnucjjänwa, uqhamarac yänaca aparanipcäna ucanacjja jilïrinaca, take jakenaca nayrakataparuwa uchjjapjjäna.\n15. Ucatsti utt'ayatäpcäna uca chachanacawa presonacaru uñjapjjañapataqui uchatäpjjäna, ucatsti yänaca aparanipcäna uca pachpatwa isinaca apsupjjäna jan isininacaru isthapiyañataqui, sapatt'ayañataqui, ucatjja mank'aña, umaña churapjjäna, usuchjatanacapsa kollt'apjjaraquïna, jan sartirjamäqui ucanacarusti asnota lat'jjatayasawa Jericó marcacama irpjjapjjäna familianacapan ucar jaytasa, palmeranacani marcaru. Ucatsti jupanacajj Samariaruwa cutt'jjapjjäna.\n16. Uca urunacansti Acaz reyejj qhitanacwa Asiria marcaru qhitäna yanapa mayiniapataqui.\n17. Ucampisa Edom orakenquiri jakenacawa mantantanisa Judá marcar atipjasa mä kawkha jakenacar preso apapjjäna.\n18. Yakha toketjja filisteonacaraquiw pampanquiri marcanacatjja aparapjjäna, uqhamarac Judá orakenquir Néguev marcatsa. Jupanacasti catuntasipjjänwa Bet-semes chekatjja Ajalón, Gederot ucanaca, Soco chekatjja Timna, Gimzo ucanacaraqui jisc'a marcanacapamppacha, ucatjja uca marcanacanaracwa utjnoktapjjäna.\n19. Tatitusti Judá marcarojj jisc'achatäñaruwa puriyäna, Judá marcanquir Acaz reyip laycu, uqhamarac Acaz reyin Judá marcar jan wali lurañaru sarayatapata, uqhamarac Tatit nayrakatan jan wali luratapataraqui.\n20. Asirianquiri Tiglat-pileser reyisti Acaz reyimpi nuwasiñataquiwa jutäna. Jupasti yanapcamayajja, jan walt'añaruwa uchäna.\n21. Acaz reyejj Tatitun templopata wali jila alan yänaca apsuncchïna ucasa, reyin palaciopatsa, uqhamarac jilïrinacan utanacapatsa asirianquiri reyiru impuestota churañataqui, janiw ucampejja cunsa jicjjatcänti.\n22. Acaz reyejj uqham jan walt'añanccasasa, Tatitutaquejj sayt'asiscaquïnwa. ¡Uqhamänwa Acaz reyejja!\n23. Jupasti Damasconquir diosanacaruw sacrificionaca loktäna, uca diosanacajj jupar aynacht'ayqui ucanacaru. Jupajj amuyänwa: “Sirianquiri diosanacatejj uca pachpa marcanquiri reyinacaru yanapcchïna ucajja, nayarojj yanaparaquitaspawa nayatejj sacrificionaca ucanacaru loktä ucajja” sasa. Ucampis uca yakha diosanacawa apt'ascäna jupan tucjatäñapataqui, uqhamarac take Israelpachansa.\n24. Ucatsti Acaz reyejj Diosan templopanquiri yänaca tantthapisinjja, jisc'a jisc'wa tucjäna, templon puncunacapsa jist'antayänwa, ucatjja yakha diosanacataqui altaranacwa lurayäna Jerusalenan take esquinanacaparu.\n25. Ucatjja Judá orakena take marcanacana yakha diosanacataqui santuarionacwa lurayäna, yakha diosanacar incienso naqhayañataqui, uqhamata nayra awquinacapan Tatit Diosapar colerayasina.\n26. Ucat ucjjar sarnakäwipasa, uqhamarac take luratapatsa, kalltata tucuycamajja kellkatawa Judá, uqhamarac Israel marcanacan reyinacapan libropana.\n27. Cunapachatï jupajj jiwjjäna ucqhajja, nayra awquinacapampi chicaw imt'jjapjjäna Jerusalén marcana, ucampis janiw apapcänti Israelanquir reyinacan imäwiparu. Ucatsti jupa lantejja Ezequías yokapawa apnakjjäna.\n1. Ezequiasajj cunapachatï pä tunca pheskan maranïna ucqhawa apnakaña kalltäna, ucatsti Jerusalén marcanjja pä tunca llätuncani maraw apnakäna. Jupan taycapasti Abi satänwa, Zacarías chachan phuchaparaquïnwa.\n2. Ezequiasan luratanacapasti chekapänwa Tatitun nayrakatapana, cunjämatï nayra David awquipanjama.\n3. Juparaquiw Tatitun templopana puncunacapa jist'arayäna apnakaña kalltcäna uca mara kallta phajjsina, uqhamarac asquichayaraquïna.\n4. Ucatjja jawsayänwa sacerdotenacaru, levitanacaru, inti jalsu tokenquir plazar tantachasina,\n5. ucatsti jupanacarojj aqham sänwa: “Ist'apjjeta levitanaca: jumanacajj jichhpach k'omachasipjjam, uqhamarac k'omachapjjaraquim nayra awquinacaman Tatit Diosapan templopsa. Santuariotjja apsunipjjam take cunatï k'añüqui ucanaca.\n6. Jiwasan nayra awquinacasajj janiw phokhapcänti uca laycu, uqhamarac luratanacapasa janiw chekapäcänti Tatit Diosasan nayrakatapana, ucatjja apanucupjjänwa. Jupanacasti Tatitun utjäwiparojja jisc'achapjjänwa, janiw ut'cjjapjjänti.\n7. Manta puncunacsa jist'antapjjänwa, lamparanacsa jiwt'ayapjjänwa, ucatsti apanucupjjänwa incienso naqhayañanaca, uqhamarac naqhata loktañanacsa Israelana Diosapan santuariopana.\n8. Ucatwa Tatitojj Judá, Jerusalén ucanacampi colerasïna, ucatsti wali sustjascaña, uqhamaraqui ajjsarcañaruwa tucuyäna cunjämtï jumanacajj ujapjjtajja uqhama.\n9. Ucatwa awquinacasajja nuwasïwina jiwarapjjäna, ucatsti preso apataraquïnwa yokalla, imilla wawanacasasa, warminacasasa.\n10. Ucatwa nayajj amtasta Israelan Tatit Diosampisa suma parlt'äwiru mantañataqui, jiwasata colerasiñapa apakjjañapataqui.\n11. Uca laycu, wawanacajja jan samarapjjamti, Tatituw jumanacarojj ajllipjjtam jupan arsutanacaparu phokhapjjañamataqui, sirvipjjañamataqui, incienso loktapjjañamataquiraqui” sasa.\n12. Cawquïr levitanacatejj ucspacha luraña kalltapcäna ucanacajja, acanacäpjjänwa: Coat chachat saraker wawanacapatjja, Amasai chachan Mahat yokapa, ucatjja Azarías chachan Joel yokapa; Merari chachat saraker wawanacapatsti, Abdi chachan Cis yokapa, uqhamarac Jehaleel chachan Azarías yokapa; Gersón chachat saraker wawanacapatsti, Zima chachan Joa yokapa, uqhamarac Jua chachan Edén yokapa;\n13. Elizafán chachat saraker wawanacapatsti, Simri, uqhamarac Jehiel; Asaf chachat saraker wawanacapatsti, Zacarías, uqhamarac Matanías;\n14. Hemán chachat saraker wawanacapasti, Jehiel, uqhamarac Simei, ucatsti Jedutún chachat saraker wawanacapatsti, Semaías, uqhamarac Uziel.\n15. Nayrakatajj familianacaparuw tantacht'äna, ucatjja takeniw k'omachasipjjäna; ucatjja temploruwa mantapjjäna k'omachañataqui, cunjämtï reyejj jupanacar siscäna Tatitun ewjja arunacaparjama uqhamaru.\n16. Ucatsti sacerdotenacajj templo mankheruwa mantapjjäna k'omachañataqui. Ucatsti jupanacajj templon ankäjjaparuwa apsunipjjäna take cuna k'aunacatejj templo mankhena jicjjatapcäna ucanaca, ucatsti levitanacajj ucanacjja Cedrón jawiraruw apapjjäna.\n17. Jupanacasti kalltapjjänwa k'omachaña kallta phajjsina, kallta uruna, uca phajjsina quimsakallko uru sarakatarojja purinjjapjjänwa Tatitun templopa puncuparu. Ucat ucjjar templon k'omachajja yakha quimsakallk urunwa k'omachapjjäna, ucatsti tunca sojjtan urutaquisti k'omachajja tucuyjjapjjänwa.\n18. Ucatjja Ezequiasan palacioparu mantasinjja aqham sapjjänwa: “Nanacajj templjja takwa k'omachapjjta: nact'ayata loktäwinac loktañ altara, take yänacapamppacha, uqhamarac loktat t'ant'anaca uchaña mesa take yänacapamppacha.\n19. Uqhamaraquiw suma apthapipjjta, k'omachapjjaracta Acaz reyejj apnakcäna ucqhajja take yänaca apanuccäna Tatitump jan sum saratap laycu ucanaca, jichhasti ucanacajj Tatitun altarapan nayrakatapancjjewa” sasa.\n20. Ucatsti Ezequías reyejj wali alwata sartasisinjja marcanquiri take autoridadanacaruw tantachäna, ucatjja temploruw saräna.\n21. Jupanacasti apapjjänwa pakallk vaca kallunaca, pakallk ovejanaca, pakallk mä maran orko ovejanaca, uqhamarac pakallk cabritonaca ofrendata loktañataqui reyin familiapana juchanacapata, templotsa, uqhamarac Judá marcatsa. Reyisti Aarón chachat saraker sacerdotenacaparojj ucanacjja nact'ata loktäwitwa loktayaraquïna Tatitun altarapana.\n22. Sacerdotenacajj vaca kallunacjja jiwarayapjjänwa, wilanacapa aptasinjja altararuwa ch'ajjch'uquipapjjäna. Ucjjarusti uqhamaraquiquiw ovejanacampejja lurapjjäna, mä maran orko ovejanacampisa.\n23. Ucatsti juchat ofrenda loktañ cabritonacjja reyin ucaruw apapjjäna, uqhamarac jakenacan nayrakatapana, ucatjja jupanacajj amparanacapwa uca uywanacjjaru uchapjjäna.\n24. Ucjjarusti sacerdotenacajj ucanacar jiwayasinjja wilapjja wart'apjjänwa altar patjjaru, juchata ofrenda loktasina, take Israelana juchanacapata perdón jicjjatañataqui, reyejj uca loktäwjja Israel marcpachatac loktatäñapataquiw arsüna.\n25. Ezequiasasti Tatitun temploparojj ucharaquïnwa levitanacaru platillonacani, salterionacani, uqhamarac citaranacani, cunjämatï lurañataqui churawaycäna Davidasa, reyin Gad profetapasa, uqhamarac Natán profetasa ucanacarjama. Uca lurasti Tatituw churäna profetanacap toke.\n26. Levitanacasti sayt'atcamäpjjänwa Davidan instrumentonacapampi, uqhamarac sacerdotenacasa trompetanacampiraqui.\n27. Ucatsti Ezequiasajj nact'ata loktäwinacjja loktayänwa Tatitun altarapana. Ucatjja cunapachatï nact'ata loktäwi loktañ horasäjjäna ucqhajja, kalltapjjaraquïnwa k'ochuña Tatitur jach'achasina, uqhamarac trompetanacasa tuct'asiraquïna, David reyin instrumentonacapamp tocata musicapampi chica.\n28. Cunapachatï k'ochurinacajj k'ochupcäna, sacerdotenacasa trompetanaca tocapcäna ucqhajja, jakenacasti quillt'atcamawa yupaychapjjäna. Uqhamawa jupanacajj lurapjjäna nact'ata loktäwi loktaña tucuyacama.\n29. Cunapachatï ucajj tucuyjjäna ucqhajja, reyisa, uqhamarac take qhitinacatejj jupamp chicäcäna ucanacasa quillt'asipjjänwa yupaychañataqui.\n30. Ucatjja Ezequías reyejja, autoridadanacampejja levitanacarojj sapjjänwa: Tatiturojj yupaychapjjam Davidana, Asaf profetana salmonacapampi, sasa. Jupanacasti wali cusisiñampiwa k'ochupjjäna, uqhamarac quillt'asipjjaraquïna yupaychasina.\n31. Ucatsti Ezequiasajj jakenacarojj sänwa: “Jumanacajja jichhajja Tatiturojj loktasjjapjjtawa, jichhajj jac'achasinipjjamaya, uqhamarac apanipjjaraquim loktäwinaca, Tatitur yuspagarañ churañ ofrendanaca Tatitun templopataqui” sasa. Ucatsti jakenacajj apanipjjänwa loktäwinaca, Tatitur yuspagarañ ofrendanaca, ucatsti qhitinacatejj asqui chuymanïpcäna lurañataqui ucanacasti, nact'ata loktäwinacwa loktapjjäna.\n32. Jakenacajja nact'at loktäwinaca loktañataqui uywanaca apapcäna ucanacasti acanacänwa pakallk tunca orko vacanaca, pataca ovejanaca, uqhamarac pä pataca mä maran orko ovejanacaraqui. Take ucanacasti Tatituru nact'ata loktäwi loktañataquïnwa.\n33. Takpacha uywanaca loktapcäna ucanacasti sojjta pataca orko vacanaca, uqhamarac quimsa waranka ovejanacaraquïnwa.\n34. Sacerdotenacajj juc'aniquïpjjatap laycujja, nact'ata loktäwinaca loktañataqui uywanacan lip'ichinacapjja janiw take apakaña tucuyapcänti, jupanacan levita jilanacapawa yanapapjjäna uca lurañana tucuyañataqui, mayni sacerdotenacana k'omachasiapcama; levitanacasti juc'amp janc'aquïpjjänwa k'omachasiñataqui sacerdotenacat sipansa.\n35. Uqhamarusa waljawa utjäna nact'ata loktäwinaca loktañanacajja, uqhamarac sumancaña sacrificionacata liq'inacasa, uqhamarac nact'ata loktäwinacampi chica lurascäna vino ofrendanacasa. Uqhamawa wasitat kalltasïna Diosar yupaychañajja Tatitun templopana.\n36. Ucatsti Ezequiasasa, take jakenacasa cusisipjjänwa Diosajj cuntï jakenac laycu lurcäna ucanacata, take ucanacasti mäquiwa lurasïna.\n8. Take ch'aman Diosay, mayisitajjarojj ist'aquimaya, Jacobon Diosapa, arnakasitajjarojj jaysaquimaya.\n9. Nanacar arjjatir Diosay, juman ajllit reyerojj qhuyapayasiñampiy uñtanim.\n10. Mä uruquis utaman kamañajj juc'amp sumawa, warank urunac ankancañat sipana. Nayajj Diosan templopancañ munta, ñankha lurañ chekawjan jacañat sipana.\n11. Diosaw khant'ayistu, imaraquistu; jupaw qhuyapayasiñampi, aytat cancañamp churi. Jan camscay asqui jaquir jakenacarojj, Tatitojj munasiwa, jach'aruw apti, asquinacap churaraqui.\n12. ¡Take ch'aman Diosay, jumar alcatir jakenacajj cusisiñaniwa!\n6. C'arimpi kamir cancaña jicjjatatajj, mäquiwa chhaktawayjje; amtañanacapan pantjasiritaquisti jiwañaquiwa utji.\n7. Jucharar jakerojj jupa pachpan jan wali luratapawa tucjani, cheka cancañana jan sarnakañ munirïtap laycu.\n8. Jucharar jaken sarnakäwipajj k'ewinucuta jan waliwa, ucampis cheka lurir jaken luratanacapajj k'omawa.\n21. Ucanac khepatsti Pablojj Macedonia, Acaya tokenaca uñjt'aniñwa amtäna, ucatsti Jerusalenar sarjjañataquiraquiw jupajj säna: “Jerusalenar sarjjatatsti, Roma marcar sarañajjaraquiwa” sasa.\n22. Jupasti pani yanapt'irinacaparuw nayrakat Macedonia marcarojj qhitäna, ucanacasti Timoteompi, Erastompïnwa. Pablosti mä kawkha urunacampiw Asian kheparäna.\n23. Ucürunacansti mä ch'ajjwaw utjäna, Tatitun thaquipjjata.\n24. Mä chachaw utjäna, Demetrio sutini. Jupasti kollketa jisc'a templonac lurirïna, Diana diosan templopar uñtata. Uqham lurasinsti jupamp chic irnakerinacarojj wal kollkenchäna. Uca Demetriopï uca ch'ajjwanac utjañapataquejj juchanïnjja.\n25. Jupasti take jupamp chic irnakerinacaruw jawsthapiyi, uqhamarac yakha jupanacjam luririnacamp cuna. Jupanacarusti saraquïnwa: —Tatanaca, jiwasajj aca luratasampejjay sum jacasipjjstanjja.\n26. Jichhasti jumanacajj uñjapjjtawa, ist'apjjaractawa cunjämtï aca Pablo jakejj sarnakasqui: ‘Jaken lurat diosanacajj janiw cheka Diosäquiti’ sasa ucjja. Uqham sasaw jupajj walja jakenacarojj mayjt'ayäna, uca pachpa Éfeso marcansa, uqhamarac niya takpach Asia tokenquirinacarusa.\n27. Ucasti janiw walïquiti. Uqhamatjja aljasiñanacasaw aynacht'aspa. Uca pachparaquiw Diana diosan jach'a cancañapajj jan yäkatäjjaraquispati. Jichhacamajj juparojj take Asianquirinacasa uqhamarac orakpachansa yupaychasipquiwa —sasa.\n28. Uc ist'asinsti jakenacajj wal colerasipjjäna. Ucatsti jach'atwa art'apjjäna. “¡Jacpan Diana, Efesonquirinacan diosapajj jach'awa sasa!.”\n29. Uqhamatwa marcpachan mayjt'asiñajj utjäna. Ucatsti Gayompiru, Aristarcompiruw catuntapjjäna. Ucanacajj Macedonianquir chachanacänwa. Jupanacasti Pablomp chicaw jutapjjaraquïna. Jakenacasti jupanacar catuntasinjja katatipjjewa marcan tantachasïwi utapcama.\n30. Pablosti uc yatisinjja, marcanquir jakenacamp parliriw utarojj mantañ munaraquïna, ucampis iyawsirinacajj juparojj jan mantañapataquiw jarc'apjjäna.\n31. Uqhamaraquiw Asianquir yakhep autoridadanacajj juparojj ewjjt'awayapjje: “Janiw waquisquiti uca tantachasïwir sarañamajja” sasa. Uca autoridadanacajj Pablon amigonacapänwa.\n32. Ucchañcamasti uca tantachasïwinjja jakenacajj wal ch'ajjwapjjäna. Mayninacajj mayjwa arsupjjäna, yakhanacasti yakharac arsupjjaraquïna. Jil pach jakesti janiw cunatac aywthapitapsa yatipcaraquïnti.\n33. Judionacajj Alejandro sutin chacharuw nayräjjar nucsupjje. Jupasti ampar aytasaw jakenacar amuct'ayañ munäna, jupanacar arjjatañataqui takenin nayrakatapana.\n34. Jakenacasti jupan judiötap yatisinjja, juc'ampiw arnakapjjäna: “¡Jacpan Diana, Efesonquirinacan diosapa!” sasajj niya pä horjamaw arnakasipjjäna.\n35. Ucatsti Éfeso marcan secretariopajj jakenacaru amuct'ayasinjja sänwa: “Efesonquir tatanaca, take jakew yatipjje Éfeso marcajj Diana diosan templop uñjirïtapjja. Acaruraquipï mä jupar uñtatajj alajjpachat jalaktanejja.\n36. Takeniw ac yatipjjejja. Uqhamasti jan juc'amp colerasipjjamti. Janirac cuns lurapjjamti, jan sum yatjjatcasinjja.\n37. Irpanipctas uca jakenacasti janiw qhitirus cuna ñankhsa lurapquiti. Janiraquiw jumanacan Diana diosamatsa jan wal parlapcaraquiti.\n38. Ucampis Demetrion cuna quejapas utjchejja, uqhamarac qhitinacatejj jupamp chic irnakapquis ucanacansa, uca queja uñjañataquejj juesanacaw utji. Uca autoridadanacaruw jupanacajj quejasipjjañapa, uqhamat sapa maynis arsusipjjañapataqui.\n39. Jumanacan amtäwinacamatejj yakhäscchejja, yakha suma tantachäwinwa ucajj suma amuyt'atäñapajja.\n40. Jichhajj niyaquitejj aqham ch'ajjwancstanjja, janiw walt'csnati. Juchañchistaspaw jilïrinac contras sayt'csnas uqhama. Jupanacatejj jisct'istaspa ucapachajja, janiw cun saña puedcsnati” sasa.\n41. Take acanac arsutatsti, jupajj uca tantachäwjja tuct'ayjjänwa.


Machu Pichur sarañ yaqha InkaThakhi jikxattapxi · Global Voices Aymarata\nJaqukipäw uñt'ayata/apkatata 19 Mara t'aqa phaxsi 2014 12:58 GMT\nAka blog ullart'apxañäni English, বাংলা, Malagasy, Italiano, Français, русский, Português, 日本語, polski, Español\nMara t’aqa phaxsin nayrïri urunak saraqkipana 2014, sitio web Hostel World Cusco-Peru ukax yatiyiwa santuario histórico de Machu Picchu [Montaña Antigua o Montaña Mayor en quechua, arux Imperio de los Incas ukan apnaqatänwa] ukax «Mi gran aventura» sat atipäw utjkan ukanw nayraqat atipt’awayatayna, ukjamat sitio web ukankirinakax destino favorito de los turistas sas chhijllawayapxatayna.\n#MachuPicchu Machu Picchu ukax uraqpachan munkañawa, ukat juk’amp uñjañatakix utjaskiwa http://t.co/mTXQyiGF1S pic.twitter.com/JgEzSdCCTc\n— TV Perú Noticias (@tv_peru) mara t’aqa 10, 2014\nMä machaq sarañ Inka Thakhiw Machu Picchun jikxattas sasaw yatiyäwx uñstayapxi, ukat uka yatiyäwix khuskhat taqiniruw puri, Wayraqtambo [Tambo de los Vientos], ukat Machu Picchu qhipaxanjam utt’ata, kawkhattix llaqta inkax askinjam uñjaskäna ukhata. Ukjamats Yatiyäwix Dirección Desconcentrada de Cultura de Cusco sitio web ukw utt’ayäna.\nCusco 2.0 laphinx yatiyäw utjatapatx yatiyiwa, kawkhantix jichhaki uñstki thakhix ukxata:\nMachaq thakhi jikxatatax niya mä kilumitru ukat medio de largo y 1.20 y 1.40 metros de ancho ukch’awa siwa, según la topografía del terreno. Jichhakamax janiw sum ukch’pach uñjatakiti, chuxña alinakamp imantatawa, ukjamats Parque de Machu Picchu ukan yatxatirinakan yanapt’apampix yaqhipawj sarañanakax chuxña alinakamp quqanakamp chhaqtayatan ukanakax apsutawa, ukat thiyanakanjam inkan sarañapanx niya kimsa chillt’a ukch’a amsta pirqatanakaw utji sasa.\nUkjamatsa, sitio web Mystery Planet siwa:\nJichhurkamax 25 por ciento ukhakiw inka sarañ thakix sumpachx uñjasi. Ukat jilpachax nayrja maranakaw machaq utachañanakatak t’unthapitaxatapa. Ukjamipansa, Machu Pichun yatxatirinakax yaqha machaq inka thakhi utji […]Machu Pikchu uka qullu qhipaxanjam jikxatasi, Wiñay Huayna ukat Intipata sat utjki uka niya jak’anakanjam jikxatasi sasaw yatiyapxi.\nUkjamatsa, blog Revista Voces del Ministerio ukanx kikiparakiw Inka thakhi jikxatapxi ukjatx yatiyapxäna:\nInka Thakhi (Qhapaq Ñan) ukax 40.000 kilómetros ukch’a sarañ thakhinwa, ukat Perú, Chile, Colombia, Ecuador, Argentina, Bolivia uka markanak mayacht’arakïna, ukax inkanakan sarnaqawipan lurasïna, ukat jichhax Peru markan jilpach jikqxatasi. Uksatuqinx walja gobiernos sat irpirinakax mayacht’asis ONU ukarux mayipxiwa, Inka Thakhi ukax Patrimonio Cultural de la Humanidad ukjam utt’ayatäpan sasa.\nTwitter ukan arkirinakax yatiyäwitx amuyasipxanwa, ukatx jupanakatx waljaniw santuario cusqueño ukan jamuqanak apsut uñacht’ayapxäna:\n#MachuPicchu yaqha sarañ Inka Thakh jikxatawayapxi. 1.5km ukch’a sarañankiwa, ukat ukanjam Inka thakhi luratx uñjasma pic.twitter.com/llYHK2Uk2W\n— Visita Perú (@peru) mara t’aqa 9, 2014\n[VIDEO] Machu Pichur sarañ Inka Thakhix ‘mochileros’ jupanakatakis wali askiwa. http://t.co/sXRx5N5Vq0\nNiyamakis catalanes ukan arkirinakax yatiyäwin mayacht’asipxanwa:\n500 maranakan lurat Machu Pichur sarañ mä Inka Thakhi jikxattapxi. Ukasti, ch’umi quqaquqa taypin imantat utjaskatayna.\nWali askipuniw aka yatiyawixa, nayax majchu pichu ukarux pur’tapuniwa.\n30 Mara t'aqa phaxsi 2014, 9:51 am


Afganistán: Imill wawanakax yatiqañ munasinx jan walt’ayataw uñjasipxatayna · Global Voices Aymarata\n(es) ukan jaqukipiri\tMaria Malagon\nJaqukipäw uñt'ayata/apkatata 21 Mara t'aqa phaxsi 2012 11:04 GMT\nAka blog ullart'apxañäni Français, Español, Ελληνικά, فارسی, বাংলা, Deutsch, Svenska, srpski, Filipino, Malagasy, 繁體中文, 简体中文, Italiano, русский, English\n3 uru mara t'aqa phaxsin 2012n maratxa, niya 65n imill wawanakaw niñas fueron qullayasiñ utar apayatatayna [fa] provincia nororiental afgana Tajar uksa yatichañ utan jan walt'ayat uñjasipxatanakapata.\n29 uru llamayu phaxsitxa niya 160 imill wawanakw qullayasiñ utan uñjasipxataya [en] yatiqañ utan gas uka yanqha jachayir qullamp yanqhata.\nJilïr irpirinakax aka ch’axwawit talibanenakar juchanchapxi. 1996n ukat 2001na, kunapachatix movimiento fundamentalista uk markarux uñch’ukitäna, warminakar yatiqañ utar sarañax jark’apcxi. Ukampitsa yatiqañutar waja imill wawanakaw qillqasipxatayna, aka talibanenakax alisnukutapaxa, imill wawanakr yatichäw thaqhtasipxi ukanakaruw kipkakiw aka movimiento ch’axwawirinakax jan walt’awir lurapxakiwa.\nYatiqir tawaqunakax qullayasiñ utan jan amuyun jikxatasipxi. Pajhwok Afghan News, copyright Demotix (18/04/2012) ukat apaqat jamuqa\nImill wawanakax yatichaw jikxatañ munasinx jan walt'ayatapxiwa. Teresa Nabais, copyright Demotix (03/07/2009) jupan apst'ataw aka jamuqaxa\nTalibanes uksankirinakax yatichañ utar yanqhachañ munapk ukatx jithiqtjapxataynawa, ukampirus janiw khitrus iyawsañ atipkaspati.\nEricka M. Johnson, mayni blogger estadounidensetx, qiqlqt'ataynawa [en]:\nYatiqir imiallanakatakix talibanenakax mä táctica jalxatañatakix apnaqapxi. Warninakar mä propiedadjam talibanenakax uñjapxi, ukampis janiw kusisispkiti. Ukat imill wawanakar yatiqañapax janiw munapkiti ukat jawq’arapxi. Jupanakax janiw iyaw sapkiti. Nayrapachanxa ukjamakirinwa, kunatix 1996 – 2001n régimen talibanenakax janiw wawanakar yatiqañ utar sarayäpkanti, warminak yatichätax chachanak talibanenakar interesanakapar sari.\nErica juparuw jayst'asax mayni Katherine Lorraine, bloguerax qhanancht'ataynawa [en]:\nYatichäwix warminakatakix mäk yatintäwiwa ukampirus jasa chiqpach chachanak kipka yatintäwiwa,talibanes uksan chachanakam quqtucht'atax warminakarux aynacharuw uñjañ munapxi.\nJudy Molland, galardonada qilqirixa, arst'ataynawa [en]:\nKhithinakax wawanakar walpun uñisipxichispa niyas yanqhachañatakjama. Jilïr irpirix aka imill wawanakatx lup'iñapawa.\nHussain Ibrahimi, mayni blogger Afganistán markatx qilqt'ataynawa [fa]:\nAfganistán awqanakax mä machaq táctica guerratak aka jach’a irpir markatak thaqhapxi. Aka tacticax imill yatiqirinakar qull jiwañ umantañatakix ukaw siwa, ukat amtapax taqi ayllunakanxa yatiqañ utanakar jist’antañ munapxi…aka aynacht’at reginentata ukat machaq yatiqañ utanakax uñstaskani.\nYaqhipa jaqinakatakixa, Afganistán markan yatichäwir yanqhachañ munapk uka amuyux wali lup'iñaw sasinw Dineeta Kubhar jupax tuiteó ukasan uñt'ayi [en]:\n@WordsOfDineeta: Afganistán talibanesanakax mä yatiqañ utan umaruw qull jiwañatakiw warminakatakix uskupxi, jan yatintañataki… ukat nayax aka aka yatiwit janiw walikiti smh.\nInternautanakax 2014 maran extranjeras tamanakax OTAN apnaqapxi, jupanakax markat sarñapax janiw munapkiti ukat asxarapxi, fundamentalistas talibanesanakax, yaqhanakampix imill wawanakarux yatichäwipatax janiw munkapkiti.\nChloe Logan, Yahoo News ukan yanapt'asirix qilqt'ataynawa [en]:\nAka jaltäwix sarantasiskiw ukat Afganistána OTAN sarxanisti nänakax yatiñ munapxtwa imill wawanakan ch’amapax utjaskiti, yatichäwitakix sarantasina, yatichäw jan tukuykan ukhax janiw suma sarnaqapkaniti.\nYaqha blogger, Jan, arst'iwa [en]:\nLamentablemente, una vez que lo último de la presencia militar de EE.UU sea «oficialmente» retirada de Afganistán, ya sabes, y yo sé, y todos sabemos, qué va a pasar a cualquier chica afgana que se atreva a ir a la escuela, así como a cualquier mujer afgana que quiera enseñar, o ser una enfermera en un hospital, o trabajar como secretaria, o ser una empleada de una tienda de comestibles, o intente estar en un equipo olímpico de marcha o jugar al bádminton o al ajedrez, o aprender a leer y escribir…\nEE.UU. militaranakax Afganistánt sarxapxanisti ukat jiwasannakax yatinpxtanwa kuns mä imill afganar yatiqañ utar sarasiñ munasis lurapxani, ukjamar mä warmi yatichirix yatichañ munaskani, mä enfermera qullañ utanxa, secretariajam irnaqaa, mä aljirit, ukat janiw mä warnix mä equipo, ajedrez anatañ, ullañ qillaqañ ukanakax mä warmix janiw mantañapakiti, ukat janiw yatiñapakiti…


Uqhamanwa yattanjja, iyawsaractan Diosajj jiwasanacar munatapa. Diosajj munasiñawa; qhititejj munasiñan jacqui ucajja Diosanwa jaqui, Diosasti jupanaraqui. Uqhamanwa asqui munasiñasajj phokhasi, cunapachatejj Tatitojj wastat jutcani ucqhajja jan ajjsarañanïñasataqui, jiwasanacasti acapachanjja cunjämäquitejj Tatit Jesucristojja uqhampachätanwa. Cawquintejj munasiñajj utjqui ucanjja janiw utjquiti ajjsarañajja. Ucat sipana chekpach munasiñanejja ajjsarañjja apanucuwa; ajjsarañasti mutuña catokañataquiwa. Maynitejj ajjsarascchi ucajja, janiw chekpach munasiñanïquiti.\n Uca suyt'äwinsti janiw cuna mayjt'añas utjquiti, Diosasti jiwasan chuymanacasarojj munasiñapwa phokhantistu Kollan Ajayu churquist uca toke. Cunapachatejj jiwasanacajj jan ch'amanïcäyätan jiwaspacha khespiyasiñataquejja, ucapachaw Cristo Tatitusajj horasapar jiwawayi jiwasan juchanacas laycu. Janiw qhitis jasaquejj mä jake laycu jiwcaspati, ni mä asqui jake laycusa; inas maynejj jiwaracchispa mä suma asqui jake laycu. Ucampis Diosajj munasiñapwa uñacht'ayistu, cunapachatejj jiwasanacajj juchanïscäyätan ucapachaw Cristojj jiwasanac laycu jiwawayi.\n Cheka munasiñajj jumanacanjja maynit maynicam utjpan, jan wali lurañanacarusti uñisipjjaraquim, sumäquis ucrac lurapjjam. Maynit maynicamaw munasipjjañama jila purjam take chuymampi, suma aytat sarnakañansti purapat suma ajjsartañampi uñjasisa.\n Ucampis cunapachatejj Khespiyir Diosajj qhuyapayasiñapa, munasiñapsa take jakenacaru uñacht'ayistojja, janiw cuna asqui luratas laycuti, jan ucasti qhuyapayasiñap laycuwa khespiyistu jarekäwi toke. Kollan Ajayu toke machakat naciyaraquistu machak jacañ churasa.\n Diosajj qhitaniw mä sapa Wawapa aca orakeru, wiñay jacañanïñasataqui, uqhamanwa Diosajj munasiñap uñacht'ayistu jupa toke. Aqhamanquiw munasiñajja: janiw jiwasanacati Diosar munapcäyätanjja, jan ucasti jupaw munistu Wawap qhitanisina juchanacasat khespiyañataqui.\n1 Corintios 1:1-13\n Naya Pablojj Diosan munañaparjam jawsatätwa Jesucriston apostolupäñajjataque. Aca cartjja Sóstenes jilatampi chicaw kellkanipjjsma Diosan iglesiapanquir Corinto jilatanacaru. Jumanacasti Diosanquirïpjjaractawa Jesucristompi mayaquïpjjatam laycu. Diosaraquiw jumanacarojj jawsapjjtam Diosar catuyata k'oma jacañan sarnakapjjañamataqui, qhitinacatejj take chekansa Tatit Jesucriston sutipar mayisisa sarnakapqui ucanacampi chica sarnakapjjañamataqui. Uca Jesucristosti take jupanacana, uqhamarac jiwasanacan Tatitusawa. Jumanacansti utjapunpan suman sarnakasiña, uqhamarac Dios Awquisana, Jesucristompin bendicionapasa. Jumanacatjja Diosarojj yuspagarapuntwa, cuna bendicionanactejj Diosajj churapctam Jesucristo toke ucanacatsa. Jesucristo toke, Diosajj ajayu token kamirïña churapjjtam, parlañansa yatiñ cancañansa. Take cunatejj Cristot parlasqui ucajj jumanacanjja khanpachwa uñsti. Uqhamatsti janiraquiw cuntejj Diosajj churqui uca bendicionanacatjja cunas pist'apctamti, ucchañcamasti jumanacajj Tatitojj jutcani uca urwa suyt'asipcaracta. Juparaquiw jumanacarojj suma uñjapjjätam khepa urucama, uqhamat jan qhitis jumanacar juchañchañapataqui Jesucristojj jutcan uca urunjja. Diosajj arsutanacaparojj phokhapuniwa. Juparaquiw Jesucristo Tatitusampi chekäpjjañamataqui jawsapjjtamjja. Jilatanaca, Jesucristo Tatitusan sutipjjaruw achict'apjjsma, maya amtañaniquïpjjam, jan jumanac taypin yakhachasiñajj utjcpanti. Jan ucasti, mä wawac sarnakasipjjam; mä sapa amtañani, mä chuymaniquiraqui. Jilatanaca, Cloen familiap tokew yatipjjta jumanac taypin yakhachasiñanac utjatapa, ucat acanac sapjjsma. Sapa mayniw jumanac taypinjja may maya parlapjje. Mayninacajj sapjjewa: “Nayajj Pablonctwa” sasa; mayninacasti sapjjaraquiwa: “Nayajj Apolosanctwa”; mayninacasti “Nayajj Pedronctwa”; mayninacasti: “Nayajj Cristonctwa” sasaraquiw sapjje. Jilatanaca, ¿Cristosti uqham jisc'a jisc'a jalanokatati? Jan ucajj ¿Pabloch jumanac laycojj ch'accatatäna? ¿Pablon sutiparuch bautisasipjjtajja?


Bible in one year - Aymara Bible 1997 - September 2\n1. Arumanacajj iquiñajjanjja nayan munasitajjaruw thakta. Juparusti thaktwa, ucampis janiw jicjjatcti.\n2. Ucatsti sartasinjja marcpachwa muytanta, callenacana, uqhamarac plazanacana, nayan ancha munatajjaru thakasajja. Thaktwa, ucampis juparojj janiw jicjjatcti.\n3. Marca uñjirinacaruw jisct'asta aqham sasa: “¿Janit jumanacajj nayan ancha munatajjaru uñjapctajja?” sasa.\n4. Jupanacampi uqham jiquisiwayasa mä juc'a sartatajjarusti, nayan ancha munatajjampejj jiquisjjactwa. Amparapata wayjjarusinsti jan antutjasaw taycajjan utjäwiparojj irpawayta.\n5. Jerusalenanquir warminaca, arsupjjeta phokhañataqui pampanquir tarujanaca, uqhamarac cabritonac laycu, jan munatajjarojj sartayapjjamti. ¡Jan ucasti ict'ascpan cunapachcamatejj munqui ucqhacama!\n6. ¿Cunas wasar toketa jutqui ucajja, mirrampi, inciensompi, uqhamarac take casta k'apquir kollanacampi k'aphichatäcaspas uca jiwk'e taypi jutqui ucajja?\n7. ¡Ucajj Salomonan callnakaña konuñapawa! Israel marcana jan ajjsariri sojjta tunca soldadonacampi muyuntataw juti;\n8. take jupanacasti nuwasiñjja sumwa yatipjje, espadanacapsa sumwa apnakaña yatipjje; aruma ajjsarcañ ch'amacanacataquisti sapa mayniwa espadanacapa cinturanacaparu apapjje.\n9. Salomón reyisti callnakaña konuñapjja Libanonquir suma lawanacatwa lurasi.\n10. Sayirinacapasti kollket luratawa, jiqhani kemcattañapasti korit lurataraquiwa, kont'añapasti púrpura sat telat lurataraquiwa; mankhasti, Jerusalenanquir warminacan c'achachataraquiwa take munasiñanacapampi.\n11. Sión marcanquir warminaca, ¡Salomón reyer uñjir mistunipjjam! Coronampi ucht'atawa, taycapajj lurcatayna casarasiñ urupataqui ucampi ucht'atawa, jacäwipan cusiscañ urupana.\n1. ¡Munatajjay, cunja muncañätasa! ¡Cunja muncañätasa! Nayranacamajj pä palomar uñtatawa, velo khepajjaru imantata; ñic'utamasti Galaad sat kollu cayuna jipirata cabrito tamanacar uñtatawa.\n2. Laca ch'aqhanacamasti sumacamaquiwa, ucqha jarekat jank'o ovejanar uñtatäpjjewa.\n3. Lacamasti wali sumaraquiwa wila hilor uñtatjama, parlatamasti wali muncañaraquiwa. Ajanumasti granada fruta k'alljatjamaraquiwa, velo khepäjjana imantata.\n4. Cuncamasti Davidan torrepjamawa, nuwasiñataqui uta luratjama; uca utatsti waranka jarc'akasiña escudonacaw warcoktani, take ucanacasti jan ajjsarir chachanacan escudopcamaquiwa.\n5. Pä ñuñunacamasti taruja animalanacar uñtatjamawa, pä ispa taruja kallunacjamaw lirio pankaranac taypin mank'asqui.\n6. Janïra urojj khanjtanquipana, uqhamarac ch'amacas khanar tucquipana, mirra utjquis uca kollur sarjjä, uqhamarac incienso utjquis uca kolluru.\n7. ¡Munatajjay, jumajj muncañätawa, cayut p'ekecama jiwaquipunïtawa! ¡Jumansti janiw cuna jan walis jicjjatasquiti!\n8. Munatajjay, Líbano kollut nayamp chica sarakanim, nayamp chica Líbano kollut sarakanim. Amana sat kollutpacha vallenac uñatatam, Senir sata, uqhamarac Hermón sat kollutpacha uñatatam; uqhamarac leonanacan putunacapatpacha, leopardo sat animalanacapan kollunacapatpacha uñatatam.\n9. Munat cullaquitajjay, chuymwa lunthatistajja, mä cuti uñtatampiquiwa; cuncamancquis uca collaraman perlapampiw chuymajj lunthatista.\n10. ¡Cunja sumas juman munasiñamajj, cullaquita, nayan munatajja! ¡Munasiñamasti vinot sipansa juc'ampi mojjsawa, uqhamarac perfume sat suma k'aphi kollanacamasti wali sumawa yakha suma k'apquiri kollanacat sipansa!\n11. Munatajjay, lacamatjja misq'iw jalasqui. ¡Lajjram mankhensti misq'impi, lechempiw utji! ¡Isinacaman k'aphipasti Líbano kollun suma k'aphipjamawa!\n12. Munat cullaquitajjay, jumajj mä suma imat yapjamätawa, mä suma uma jalsjamaraquïtawa;\n13. granadanaca achquis uca pankar yapjamätawa, suma mojjsa frutanacani; alheña sat pankaranacas utjqui uca pankar yapjamätawa,\n14. cawquintejj utjqui nardosa, asafranasa, suma k'aphini cañasa, canelasa, uqhamarac take casta incienso kokanacasa, mirra, áloe ucanacasa, uqhama. ¡Ucanjja take suma k'apquiri kollanacaw utji!\n15. Pankar yapunquir jalsu umasti mä phuch'u uma jalsquiriwa, Líbano kollutpachwa sarakani.\n16. Amstanquir thaya, ¡sartasim! Aynach thaya, ¡thayt'aniraquim! ¡Pankar yapojjar thayt'anim k'aphinacapsti take toker k'aphitatayam! Munatajjay, jutam juman pankar yapumaru, ucatsti suma mojjsa frutanacapa mank'asim.\n10. Jumaw uma jalsunacat jawiranac utjaytajja, kollu taypinjam jalañapataqui;\n11. uca jawiranacat pampanquir animalanacajj umapjje, ch'uminquir asnonacas umat pharjatajj umt'apjjaraqui.\n12. Jawir jac'anacan jamach'inacajj jacasipjje, layminac taypin chhiwekepjjaraqui.\n13. Jumaw alajjpachatpach kollunacarojj karpantajja, alajjpach umampiw orakerojj sisantaytajja.\n14. Uywanacataquiw koranac jiltaytajja, jaken yapuchat alinac jilayaractajja, oraket mank'añ apsusiñapataqui,\n15. ch'amanchir t'ant'a jicjjatañapataqui, chuymapar cusisiyir vino apsusiñapataqui, ajanupar lliphipiyir aceite jicjjatañapataqui.\n16. Kokanacajj umat pharjatap apakasipjje, Tatitun ayrut Líbano orakenquir cedro kokanacasti ucat umt'apjjaraqui.\n17. Uca kokanacanjja, jisc'a jamach'inacamppachaw tapachasipjje, cigüeña jamach'inacasti ucan jacasipjjaraqui.\n18. Karkanacajj cabranacatac uchatawa, mic'ay kollunacasti añathuyanacan imantasiñapawa.\n19. Phajjsirojj pachanac jaqhuñapataquiw uchtajja, intejj jalantañap uñt'asiwa.\n20. Ch'amacanac uchtajja, ch'amac arum purinipansti, ch'uminquir animalanacajj misturanipjjewa;\n21. leonanacajj mank'atjam wararipjje, Diosat mank'a mayisipjje.\n22. Inti jalsunipansti imantasjjapjjewa, utjäwinacaparuw iquintjjapjje;\n23. jakesti luräwiparuw mistu, jayp'ucamaw yapupan irnake.\n17. Cunapachatejj uñisirimajj jan walt'cani, uqhamarac aynacht'cani ucqhajja, jan cusisimti, janirac fiestsa luramti.\n18. Tatitutaquejj uqham luratamajja janiw sumäcaniti, ucatsti jupan colerapajj jupjjatjja saraktaniwa.\n1. Jilatanaca, munaractwa cunanactejj Kollan Ajayojj sapa maynir lurañatac churquis ucanacjjat yatipjjañama.\n2. Jumanacajj asquiw yatipjjtajja, cunapachatï jan iyawsirïpcäyät ucqhajja jan parlir c'ari diosanacaruw arcasipcäyätajja.\n3. Ucat jichhajj yatipjjañam munta: Janiw qhitis “Jesusajj maldecitäpan” sasajj Kollan Ajayun ch'amapampejj siscaspati. Janiraquiw qhitis jan Kollan Ajayun ch'amapampejj “Jesusajj Tatituwa” sasajj siscaspati.\n4. Maynejj take cunataquiw yatiñ ch'amjja catokaspa, ucampisa mä sapa Ajayuquiw take ucanacjja churi.\n5. Cunayman toket sirviñawa utjaraqui, ucampis mä sapa Tatituruquiw sirvtanjja.\n6. Cunayman toket lurañanacajj utjaraqui, ucampis mä sapa Diosaquiw take cuns jakenacampejj luri.\n7. Diosajj sapa mayniruw Ajayupjja churi, takenin asquipataqui.\n8. Uca Ajayu tokeraquiw yakheparu cunsa sum parlt'añapataqui yatiñ ch'ama churi, uca pachpa Ajayu tokeraquiw yakheparojj take cunas wali suma uñt'añampi parlt'aña churaraqui.\n9. Yakhepanacajj iyawsañwa Ajayu toke catokapjje, yakhepanacasti ch'am catokapjjaraqui usutanacar waliptayañataqui.\n10. Yakhepanacajj milagro lurañataquiraquiw ch'am catokapjje, yakhepanacasti Diosan arunacap parlt'añataquiraquiw ch'am catokapjje. Maynejj asqui ajayunaca, ñankha ajayunaca uñt'añ churäwi catoke. Yakhepanacasti jan uñt'at lajjranac parlañ churäwi catokapjje, yakhepanacasti uca jan uñt'at lajjranac parlatäquis uca arunac khanañchañataquiraquiw ch'am catokapjje.\n11. Ucampis take acanacjja mä sapa Ajayuquiw luri, jupasti cunjämarutejj munqui uqhamaruw sapa maynirus laquinoke.\n12. Cunjämatejj cuerposajj take cunanïqui uqhamar uñtataraquiw Cristojja. Uca take cunanacasti waljäcchi ucasa, mä sapa cuerporu tucutaquiwa.\n13. Take jiwasanacasti, judiosa, griegosa, esclavosa, libresa, Kollan Ajayun bautisasjjasinjja mä sapa cuerpoquiw tucjjtan; takenisa uca pachpa Ajayutaracwa catoktanjja.\n14. Mä cuerpojj janiw mä sapat lurt'ataquïquiti, jan ucasti waljanacat lurt'atawa.\n15. Cayutejj saspajja: “Janiw nayajj amparäcti, ucatwa jan nayajj cuerpöncti” sasajja, janiw uca satapampejj cuerpotjja sarakcaspati.\n16. Jan ucajj jinchus saspajja: “Janiw nayajj nayräcti, uca laycu janiw nayajj cuerpöncti” sasajja, janiw uca satapampejj cuerpotjja yakhäcaspati.\n17. Take cuerpotejj nayracamaquïspa ucqhajja ¿cunampis ist'snajja? Take cuerpotejj jinchucamaquïspa ucqhajj ¿cunampiraquis muct'snajja?\n18. Ucampis Diosajj cuerporojj sapakat partenacsa cawqharutejj jupajj munqui ucqharuw uchi.\n19. Cunäsapansa maya sapaquïsapäna ucqhajja, ¿cawqhancaraquisapän cuerposti?\n20. Uqhama walja chekanacanïcchi ucasa, take cunas mä sapa cuerpor tucutaquiwa.\n21. Nayrajj janiw ampararojj siscaspati: “Janiw muncsmati” sasajja. Janiraquiw p'ekes cayunacarojj siscaspati: “Janiw munapcsmati” sasajja.\n22. Jan ucasti, cuerponjja mä cunasa t'uqhaquïchi ucasa, wali asquiwa.\n23. Cuerposansti cawqhawjanacarutejj jan wali munctan ucawjanacaruw sum isthapiytanjja. Cawqhanacatejj jan yäkañajj waquisqui ucawjanacaruw wali yäktanjja. Cuerposanjja wali yäkatäqui ucajja janiw waquiscjjeti yäkaña.\n24. Diosajj uqhamwa cuerposjja luratayna, jan yäkata chekanacajj juc'ampi yäkatäñapataqui,\n25. uqhamata cuerposanjja jan jaljtañanacajja utjascañapataqui, jan ucasti cuerposanjja maynis maynita llaquiñapataqui.\n26. Cuerposan mayawjatejj t'akheschi ucqhajj takpacharaquiw t'akhesi, mayawjatejj suma yäkatächejja, takpacharaquiw cusisipjje.\n27. Uqhamajj jumanacajj Criston cuerpopäpjjtawa, sapa maynis uca cuerponquirinacäpjjaractawa.\n28. Uqhamaraquipï Diosajj iglesiapanjja sapa maynirus lurañapa churejja: Nayrakatajja apostolonaca, ucjjarusti Diosat catokasina arunacap parlirinaca, ucjjarusti yatichirinaca, ucjjarusti milagro luririnaca, usutanacar c'umaraptayirinaca, yanapirinaca, irpirinaca, jan uñt'ata arunaca parlirinaca.\n29. ¿Takpachaniti apostolüpjje? ¿Takpachaniti Diosan arunacap parlirinacäpjje? ¿Takenit yatichi? ¿Takenich jan ucajj milagronac lurejja?\n30. ¿Takenicha ch'amanejja usutanacar c'umaraptayañataquejja? ¿Takeniraquicha jan uñt'at arunaca parlejja? ¿Takenicha uca jan uñt'ata arunacat parlatanacjja khanañchañ yatejja? Janiw takenïquiti.\n31. Uqhamasti jumanacajj Diosatjja suma churäwinac catokañatac ch'amañchasipjjam. Nayajj juc'amp suma thaqui uñacht'ayapjjäma.


Yatiyirinakarux jaqirjam yäqapxam sasaw irpirinakax sawiyapxi\nWilfredo Chávez, Markachirinakar Arxatir Sullka Kamana (Jamuqa: BTV)\nTata Wilfredo Chávezax yatiyirinakar jaqjam uñjañw sartasipki uka markachirinakar mayiwiyi, jupanakax irnaqasipkiwa sawiyiwa, jupax Markachirinakar Arxatir Sullka Kamanarakiwa. Jichhürkamax paqallq yatiyiriruw sartasirinakax usuchjawayxapxi.\n“Yatiyirinakarux jaqjam yäqapxam, yatiyirinakan irnaqatap jan walt’ayapxamti sasaw markachirinakar sañ muntha. Jan walinak lurapki ukanak jan jamuqsupxañapatakiw yatiyirinakarux usuchjata. Ukaw ch’amamp apnaqañaxa” sasaw BTV ukan sawiyi.\nYaqhip jaqix illapt’añ yänakamp kunw amuyunakaparjam mun jan mun mayninakar sarnaqayañ munapxi, janiw jakäwx yäqapkiti sasaw tata Chávezax llakt’at arsuwiyi. Mayninakar usuchjañatakix bazucanak lurasiwiyapxatayna sawiyiwa.\nSanta Cruz jach’a markan aljirinakar illapt’awiyapki uka jaqinakar katjañatakix yatxatasiskiwa sasaw sawiyi./RAR


Apocalipsis 17 - Holy Bible [Aymara Bible 1997] - (Apo 17)\nUcatsti uca pakallko angelanacata, cawquïritï pakallko copanïcäna ucanacata mayniw nayan ucar juti, ucat saraquitu: “Jutam, uñacht'ayämaw cawquïr warmitï k'añu lurañanacan sarnakqui, uqhamarac kotanacjjaru kont'atäqui ucan mutuyäwipa.\nAcapach reyinacajja uca warmimpi jucha lurasaw sarnakapjje, oraken utjirinacasti jucha luratanacapampejj vinompjamaw macharapjje” sasa.\nCuna unañchäwtï Ajayojj uñacht'ayquitu uca tokjja, angelajj wasararuw irpjjetu. Ucansti mä warmi uñjta mä jach'a wila ajjsarcañ animaljjaru lat'jjatata. Uca ajjsarcañ animalasti Dios contra sutinacampi kellksutänwa, pakallko p'ekeniraquïnwa, tunca wajjran cuna.\nAca warmisti wila morado isimpi ist'atänwa, korimpi, suma kalanacampi, perlanacampi c'achachataraqui. Amparaparusti mä kori copa ast'ataraquïnwa, uca copansti ajjtascañ k'añu luräwinacampi phokhantatänwa.\nParaparusti mä suti kellkataraquiw utjäna, uca sutisti aqhamänwa: “Jach'a Babilonia, juchararanacan taycapa, cunatejj acapachan ajjtañäquis ucan taycapa” sasa.\nUcatsti mäquiw amuyasta uca warmejja Diosan wawanacapana, Jesucristot khanañchirinacana wilapampi machjatätapa. Uc uñjasinsti wali musphataw uñjasta.\nAngelasti saraquituwa: “¿Cunatsa muspharascta? Amuyt'ayämaw cuntï sañ munqui uca warmitjja, uqhamarac uca pakallk p'ekeni, tunca wajjrani jach'a ajjsarcañ animaljjatsa.\nUca ajjsarcañ animal uñjctas ucajj nayrapachajj jaccäna ucawa, jichhasti ucajj janiw jaccjjeti. Ucampis aca orak mankhatwa mistunini janïra jiwañaru sarcasajja. Qhitinacatejj oraken jacasipqui ucat janiraqui sutinacapajj jacañ librona kellkatäquiti aca orake kalltäwitpacha ucanacajja, uca ajjsarcañ animal uñjasajj wali sustjasipjjani. Uca ajjsarcañ animalasti nayraw utjäna, jichhasti janiw utjcjjeti, ucampis ucapachajj uñstaniniwa.\n“Acanjja mayaw utji qhitinacatejj amuyt'apqui ucanacataqui: Uca pakallko p'ekejja pakallko kollunacaru uca warmejj kont'atäquis ucawa.\nUqhamaraqui uca pachpa p'ekenacajja pakallko reyinacaruraquiw uñtasi. Uca reyinacatjja pheskanejj jiwaratäjjewa, maynisti jichhajj reyïsquiwa, maynisti janïraw jutquiti. Khepa reyïcani ucajj janiw jaya urunaca apnakcaniti.\nUca jach'a ajjsarcañ animal uñjctas ucasti, cawquïritejj nayrajj jaccäna jichhajj janiw jaccjjeti ucawa. Ucasti quimsakallköri reyiruw uñtasi, uca pakallkonitjja maynirïcchi ucasa, jichhajj jupajj jiwañarupuniw sarjjani.\n“Tunca wajjranaca uñjctas ucajja, jutiri tunca reyinacäsquiwa. Jupanacasti janïraw reinapquiti, ucampis mä horataquiquiw munañanïpjjani uca jach'a ajjsarcañ animalamp chica.\nAca tunca reyinacasti mä arust'aquïpjjewa, uca jach'a ajjsarcañ animalarusti munañanïñracwa churapjje.\nCorderompiw nuwasipjjani, ucampis Corderojj jupanacarojj atipjaniwa, jupasti munañaninacans Munañanipa, reyinacansa Reyiparaquiwa. Qhitinacatejj jupampïqui ucanacasti Diosan jawsata ajllitanacapawa, suma arquirinacäpjjaraquiwa” sasa.\nAngelasti saraquituwa: “Uñjctas uca kotanaca, cunjjarutï uca k'añu warmejj kont'atäqui ucanacasti acapacha marcanaca, jakenaca, uqhamarac take casta parlani marcanacawa.\nUca tunca wajjranaca uñjctas ucanacasti uca k'añu warmirojj uñisipjjaniwa, k'alalpacharaqui irpanucupjjani, janchipsti mank'apjjaraquiniwa, ninampiraquiw naqhantayapjjani.\nDiosaraquiw jupanacan chuymaparojj uscu mayaquïpjjañapataqui, ucatsti cuntï Diosajj munqui uc lurapjjañapataqui, uca jach'a ajjsarcañ animalarus munañanïña churasa, cuntï Diosajj arsqui uca phokhasiñapcama.\nCuna warmtï uñjcta ucasti cawquïri marcatï aca orakena take reyinacaru apnakquis uca marcawa” sasa.